text:
Home > Amakuru Yose > Amakuru mashya > Mu Rwanda > Sobanukirwa n’uburwayi bwa porositate (prostate) indwara yibasira kandi (...)
Porositate ni rumwe mu ngingo z’umubiri w’umugabo rujyanye n’imyororokere, ikaba iri imbere munsi y’uruhago, aho ishinzwe gukora ibintu bituma intanga iyo zimaze kuva aho zikorerwa mu mabya zizamuka mu miyoboro zikagera ahantu mu tuntu tumeze nk’udusaho (tumeze nk’udufuka) zigahura n’amazi agizwe na poroteyine yakozwe na porositate akajya muri twa dusaho, intangangabo zagera mo akaba ariho zikurira.
Ese prostate ni iki ?
Porositate ni rumwe mu ngingo z’umubiri w’umugabo rujyanye n’imyororokere, ikaba iri imbere munsi y’uruhago, aho ishinzwe gukora ibintu bituma intanga iyo zimaze kuva aho zikorerwa mu mabya zizamuka mu miyoboro zikagera ahantu mu tuntu tumeze nk’udusaho (tumeze nk’udufuka) zigahura n’amazi agizwe na poroteyine yakozwe na porositate akajya muri twa dusaho, intangangabo zagera mo akaba ariho zikurira.
Ayo mazi nizo ntanga akaba ari nabyo byitwa amasohoro”. Porositate ifite akamaro kanini ko gukora ibitunze intangangabo mbere y’uko zisohoka.
Indwara zifata porositate.
Porositate ishobora kurwara indwara zitadukanye. Harimo zimwe muri mikorobe umugabo ashobora kwandurira mu mibonano mpuzabitsina, izindi mikorobe zikaba zitahandurira. Urugero rw’indwara nka infection urinaire.
Harimo kandi na mikorobe nk’iza mburugu zandura mu mibonano mpuzabitsina nazo zishobora kujya muri porositate zikayitera uburwayi. Iyo byagenze gutya, muri porositate hakageramo uburwayi babwita prostatite.
Ubundi burwayi bushobora gufata Porositate bujyana n’uko umuntu agenda akura. Gusa, uko umuntu agenda akura niko porositate nayo ishobora kugenda ikura ariko atari ku bantu bose. Iyo imaze kuba nini bitewe no kurwara nibwo itera ibibazo kuburyo ibuza inkari gusohoka.
Ubu burwayi bw’uko porositate iba nini ikabuza inkari gusohoka umugabo akamererwa nabi, bikaba ngombwa ko abagwa bwitwa Adenome de prostate.
Kanseri ya porositate :
Kanseri ya porostate ni indwara nayo ifata abagabo batangiye gusaza, bafite kuva ku myaka 55 kuzamura. Ni indwara ya 2 muri kanseri zihitana abagabo ku isi.
Bimwe mu bimenyetso by’indwara za Porositate
Kutihagarika neza ni kimwe mu bimenyetso by’uko porostate cyangwa mu miyoboro y’inkari harimo ikibazo.
Kwihagarika nabi, kubyuka kenshi nijoro, gusunika cyane mu gihe umuntu yihagarika, inkari zaza rimwe na rimwe zikaza zitwika, kuva kwiharika umuntu akumva arashaka gusubirayo.
Gusa nanone ngo ntawahita yemeza ko ubifite aba arwaye porositate, ahubwo kujya kwa muganga ni byo byiza ngo abe ariwe usuzuma neza arebe. Kunyara inkari zirimo n’amaraso n’ibindi.
Ese hari imiti wakoresha yizewe kuri izi ndwara ?
Hari imiti yabonetse ikoze mu bimera ikaba ishingiye ku buvuzi gakondo bw’abashinwa n’abanyamerika ikoreshwa ku rwego mpuzamahanga kandi ikaba yizewe, ifasha kurinda ndetse no kuvura indwara zifata Prostate,umuntu akaba ashobora gukira burundu.
Muri iyo miti twavugamo nka Prostate sure capsul, Reish capsul, Cordactive capsule, Ca+ fer+ zinc plus capsule, Golden six capsule, Golden hypha capsule, Revive capsule.
Ufite ikibazo cyangwa se ushaka kwipimisha ngo urebe aho ugaze kuri iyi ndwara wagana aho dukorera mu mujyi wa Kigali haruguru ya Chic ku muhanda ugana kuri Sulfo.
Ukaba ushobora no guhamagara kuri telefoni igendanwa kandi amasaha yose nomero: +250787150912.
Imiti dukoresha yahawe ibyangobwa by’Ubuziranenge n’Ibigo byemewe mu Rwanda no ku rwego rw’isi nka FDA, GMP, FDA Rwanda.
Ubwanditsi
Nitwa Nkunzimana Anaclet ntuye ku Gisozi. Nanjye nari nararwaye prostate ku rwego rwo gutangira kugaragaza ibimenyetso bya Cancer. Uri mugabo w’inzobe uvurira hariya ku muhanda ugana kuri Sulfo munsi ya T2000 nshya niwe wamvuye. Numva bamuhamagara Alpha. yaramvuye ndakira ndangira na Mukuru wanjya uba muri Canada wari ufite ibimenyetso byayo. Namuguriye imiti kuri uriye muganga nk’uko yari yabinsabye ndayimwoherereza arayinywa arakira ubu ameze neza. Numero ya muganga ni +250787150912
muraho. Prostate ni indwara mba iryana kubi kandi igatuma umuntu atarongora neza. Nanjye narayirwaye ngana ba Urologue batandukanye baramvura ariko ikibazo cyo kurangiza vuba kirabananira pe. Gusa naje kugana ririya vuriro riri ku muhanda ugana kuri Sulfo nibo bonyine bamvuye biza gukemuka. Umuganga wabimvuye yitwa Alpha. Numero ye ni +250787150912. Ninayo akoresha kuri watsapp


c: text/html

text:
Ni irihe sengesho ry’agakiza?
Abantu benshi bakunda kubaza “Ese hari isengesho nshobora gusenga rigatuma mbona agakiza?“. Ni iby’ingenzi kwibuka ko, agakiza katabonerwa mu kuvuga amasengesho cyangwa gusubiramo amagambo runaka. Nta hantu na hamwe Bibiliya yerekana umuntu wahawe agakiza kuko yasenze. Kuvuga isengesho ntabwo aribwo buryo bibiliya yerekana bwo kwakiramo agakiza.
Uburyo bibiliya yerekana bwo kwakiramo agakiza ni UKWIZERA MURI YESU KRISTO. Yohana 3:16 haratubwira hati “Kuko Imana yakunze abari mu isi cyane, byatumye itanga Umwana wayo w’ikinege kugira ngo umwizera wese atarimbuka, ahubwo ahabwe ubugingo buhoraho.” Agakiza kabonerwa mu kwizera gusa (Abefeso 2:8), binyuze mu kwakira Yesu nk’umucunguzi wawe (Yohana 1:12), kw’iringira byimazeyo muri Kristo wenyine nk’umukiza (Yohana 14:6; Ibyakozwe n’intumwa 4:12), ntabwo binyura mu kuvuga isengesho runaka.
Ubutumwa bw’agakiza buri muri bibiliya bworoshye kumva kandi burasobanutse, ndetse buranatangaje cyane na none. Abantu twese twacumuye ku Mana (Abaroma 3:23). Usibye Yesu Kristo, nta wundi wabayeho ubuzima bwe bwose adacumura (Umubwiriza 7:20). Kubera ibyaha byacu, byaduteye gucirwaho iteka n’Imana (Abaroma 6:23), kandi iryo teka ni ugupfa ku mubiri no mu mwuka. Kubera ibyaha byacu n’ibihano bibikwiriye, ntacyo ubwacu twakora kugirango twiyunge n’Imana. Ariko ku bw’urukundo yadukunze, Imana yaremeye iza nk’umuntu muri Yesu Kristo. Yesu Kristo yabayeho ubuzima butunganye ijana kw’ijana, kandi buri gihe yigishaga ukuri. Ariko abantu banze Yesu, ndetse baranamwica babinyujije mu kumubamba. Binyuze muri icyo gikorwa, Yesu yabashije gupfa mu mwanya wacu. Yesu yikoreye imitwaro n’urubanza by’icyaha kuri we, apfa mu mwanya wacu (2 Abakorinto 5:21). Hanyuma arazuka (1 Abakorinto 15), Yerekana ko inyishyu y’icyaha yari atanze yari ihagije, kandi ko yari anesheje icyaha n’urupfu. Binyuze mu gitambo cya Kristo rero Imana iduha agakiza nk’Impano y’ubuntu. Imana iradusaba twese guhindura imyumvire yacu kuri Yesu (Ibyakozwe n’Intumwa 17:30) maze tukamwakira nk’inyishyu y’ibyaha byacu byose (1 Yohana 2:2). Agakiza kabonerwa mu kwakira impano Imana iduhera ubuntu, ntabwo kabonerwa mu kuvuga amasengesho.
Ariko ibyo ntibivuzeko tudakwiye gusenga iyo twakiriye agakiza. Niba warasobanukiwe ubutumwa bwiza, ukabwizera nk’ukuri, ukemera Yesu nk’umukiza wawe, ni byiza kandi biratunganye gukoresha uko kwizera usenga Imana uyishimira kuri ako gakiza. Kuvugana n’Imana mu masengesho byakuvana ku ntera yo kwemera gusa ko Yesu yagukijije, bikakugeza aho ubyerekana ko ubyemera koko ko Yesu ari umukiza wawe mu magambo no mu mibereho. mu byukuri gusenga hari aho bihuriye n’igikorwa cyo kwizera muri Kristo ku bw’agakiza.
Gusa na none, Ni ingenzi ko udashingira kwakira agakiza kwawe, ku kuvuga isengesho runaka. Kuvuga isengesho ntabwo bishobora kugukiza! Niba ushaka kwakira agakiza kabonerwa muri Yesu Kristo gusa, mwizere nk’umucunguzi wawe gusa. Izere ko urupfu rwe ari igitambo gihagije mu kukweza ibyaha byawe byose. Ubwo nibwo buryo bwo kwakira agakiza Bibiliya yigisha. Gusa umaze kwakira ako gakiza, ni byiza gusenga Imana uyishimira kubwo gutanga Kristo ku bwawe, uyishyira hejuru ku bw’urukundo ifitiye abantu bose kuba yaremeye kwitangamo igitambo ku bwabo. Ushimire Yesu Kristo kwemera kugupfira ngo ubabarirwe ibyaha byawe byose ubashe gukizwa umujinya w’Imana. Aho niho gusenga bihuriye no kwakira agakiza. ntabwo isengesho ubwaryo ryaguha agakiza.
Niba wakiriye agakiza nonaha binyuze mu byo umaze gusoma aha, ukaba wibaza icyo ukeneye gukora nyuma y’aho, kanda kuri “Nkore Iki?”

robotstxt: allowed

filter: keep


text:
Kuba umugaragu w’igitsina ni indwara iri kugenda isakara mu bantu benshi hirya no hino ku isi. Usanga ibyo biterwa n’icyifuzo cyo kuryoherwa birenze n’ibyishimo bifitanye isano n’igitsina.
Nubwo igenda ikura gahoro gahoro, ivuka umuntu yifuza kuryoherwa n’igitsina, inshuro nyinshi zishoboka mu munsi kandi buri munsi kugeza ubwo ageraho akaba atacyumva uburyohe bw’umunezero ufitanye isano n’igitsina.
Impuguke mu by’ubuzima bwo mu mutwe no mu byerekeranye n’ibitsina witwa Joelle Mignot,yavuze ko igitsina gishobora kuba nk’ikiyobyabwenge igihe cyose ibitekerezo by’umuntu aricyo birangamiye.
Yakomeje yemeza ko iyo igitsina kimaze gufata umwanya wose w’ibitekerezo byawe ntakindi kiba kikwituriye usibye cyo.
Umuntu amaze kuba imbata y’igitsina, aba yarabaye umugaragu w’ibyuyumviro bye ku buryo ntacyo aba abasha gukora gihabanye n’ibyo yiyumvamo, mbese aba yarabaye nk’ukora buri kimwe kugirango agere ku buryohe bw’igitsina.
Nk’uko inyandiko dukesha urubuga rwa 7sur7. Ibivuga, kuba imbata y’igitsina ngo byaba byica umuntu gahoro gahoro kuko wita cyane ku gitsina ibindi bisigaye byose ukabyima agaciro.
Ni gute wakira iyo ndwara?
Nk’uko Joelle Mignot yakomeje abivuga, umubare munini wabibasirwa no kuba imbata z’igitsina ugizwe n’abagabo gusa ngo birashoboka ko ufite ubwo burwayi yabukira. Impuguke mu byerekeye iby’ubuzima bwo mutwe, abavura indwara zo mu mutwe ndetse no kubiganiraho n’umuntu w’inyangamugayo kandi wizeye byose bishobora kugufasha gukira ukongera ugakunda kandi ukifuza igitsina ku buryo busanzwe nk’ubwabandi bose bazima.
Video Abakobwa Beza
Uko indwara yo kuba umugaragu w’igitsina ifata n’uko wayikira
Kuba umugaragu w’igitsina ni indwara iri kugenda isakara mu bantu benshi hirya no hino ku isi. Usanga ibyo biterwa n’icyifuzo cyo kuryoherwa birenze n’ibyishimo bifitanye isano n’igitsina.
Labels: ubbushakashatsi, urukundo, utuntu n'utundi


text:
Uwo mupolisi witwa Eric Fields yatangiye gutangarirwa nyuma y’aho umuyobozi wa Polisi mu gace ka Morgna ashyiriye ifoto y’uwo mukozi kuri Facebook.
Inkuru dukesha CNN ivuga ko Eric Fields ufite ipeti rya Lieutenant, amaze imyaka isaga 17 akora muri Morgan. No mu kazoi aho akorera, bagenzi be bamuzi ku kazina ka The Rock kubera uburyo basa cyane.
Yagize ati “Hashize igihe banyita amazina nka The Rock cyangwa umwana Vin Diesel yabyaye mu buto bwe, ngendana na byo. Birasekeje cyane kandi birashimishije nubwo nibwira ko bishobora kuba atari byiza.”
Ibyo gusa kwa Lt. Eric Fields na The Rock byafashe indi ntera ubwo byageraga ku rubuga rwa TikTok, abantu bagasamira hejuru ayo mashusho kugeza aho ubu amaze kurebwa n’abasaga miliyoni 1,6.
The Rock cyangwa se Dwyne Johnson ni umukinnyi wa filime wo muri Leta Zunze Ubumwe za Amerika, wakinnye muri filime zamamaye cyane nka The Jungle Cruise, Fast and Furious n’izindi zitandukanye.


text:
YASUWE 20
Kuri Noheli ya 2019 ababyeyi ba Christian Ihirwe Aimée bamusanze amanitse mugozi w’inzitiramibu yapfuye. Amakuru avuga ko bari bamuhanishije gusigara ku rugo bakajyana n’abandi. Ihirwe yari afite imyaka 12 y’amavuko , akaba yigaga muri Petit Seminaire y’i Kabgayi.
Se w’uriya mwana asanzwe ari umwarimu na Nyina akaba umuganga. Byabaye hagati ya saa tatu na saa yine z’ijoro kuri uyu wa 25, Ukuboza, 2019, bibera mu mudugudu wa Nyamugari, Akagari ka Nkingo, mu murenge wa Gacurabwenge hafi y’aho bita ‘ku masuka.’
Bijya kuba ngo byabaye Se na Nyina w’umwana badahari, bikavugwa ko bari batashye ubukwe mu murenge wa Ngamba muri Kamonyi basiga bahanishije Christian Ihirwe Aimée gusigara ku rugo.
Umunyamabanga nshingwabikorwa w’umusigire w’Umurenge wa Gacurabwenge Gerald Kayinamura avuga ko koko ayo makuru ari ukuri.
Ati: “Ni uko bimeze kandi yari umwana wa kabiri, yari afite imyaka 12 yigaga muri Seminari Nto ya Kabyayi. Ejo ababyeyi batwaye abandi bana we bamusiga mu rugo bagiye mu bukwe. Baratashye basanga umwana yimanitse.”
Kayinamura avuga ko uriya mwana yiyahuje umugozi w’inzitiramubu amaze kuwungaho umugozi w’urukweto.
Avuga ko abantu babonye ibyabaye bwa mbere ari ababyeyi b’uriya mwana ubwo bari batashye ahagana saa sita z’ijoro.
Ku byerekeye icyaha cyangwa ikosa uriya mwana yari yakoreye ababyeyi k’uburyo bamuhanisha kumusiga ku rugo, Gerald Kayinamura avuga ko ntacyo baramenya kandi ngo ababyeyi bari basanzwe babanye neza n’uriya mwana.
Ngo Se na Nyina bazindukaga bagakorana siporo na Ihirwe.
Ababyeyi ba Ihirwe bahungabanye
Nyuma yo gutaha bagasanga umwana wabo yiyahuye, ngo ababyeyi bahungabanye.
Se wa Ihirwe yaherekeje umurambo w’umwana we ku bitaro bya Kacyiru kugira ngo usuzumwe, Nyina we ngo aracyari mu gahinda kenshi.
Yari umwana wabo wa Kabiri kandi amakuru Umuseke ufite avuga ko yari yaravutse muri 2007.


text:
Twagiye tubona ko igisa n'ubushake bagiye berekana mu gukemura icyo kibazo gihera mu madisikuru meza ku kibazo cy'ururimi ariko atagira icyo ageraho kigaragara.
Icyo twavuga cyo ni uko kubirebana no gushyiraho inzego z'imikoresherezwe yacyo byo bisa n'ibyarangiye rwose: ikinyarwanda ni ururimi rw'igihugu kikaba kandi kinakoreshwa mu nzego z'ubuyobozi bw'u Rwanda.
Uretse icyo twise 'Kinyarwandisation'(Rurangirwa, 2010) yazanywe n'ivugurura ry'uburezi ryo muri 1978/1979 yari igamije gushyiraho imikoreshereze y'ikinyarwanda mu nzego zitandukanye z'ubuzima bw'abanyagihugu, harimo uburezi, indi mishinga yerekeye ku guteza imbere ikinyarwanda usanga yibanda ku mikoreshereze rusange ititaye ku mikoreshereze ihamye yacyo.


text:
Nshuti zange ba Ni Nyampinga, muraho neza ? Muri iyi minsi turi mu rugo twirinda ikwirakwira ry’ icyorezo cya korona virusi, nizeye ko mutuje, kuko muri kumwe n’ababyeyi cyangwa ababarera babitaho buri munsi, bakabaha ibyo mukeneye; ndetse mukagira n’umwanya wo gusubiramo amasomo ngo mutibagirwa ibyo mwize. Ni byiza! Mukomereze aho.
N’ubwo muri mu rugo mukaba muzasubira ku ishuri muri Nzeli, mwibuke ko hari ibyo mwifuza kugeraho, harimo gusubira mu ishuri, kwiga mugatsinda mukazagira ejo hazaza heza. Ibi biraharanirwa kandi uruhare rwawe rurakenewe. Nshuti zange ndashaka kubabwira ngo mwirinde ababashuka babashukisha utuntu nko kubaha telephone ngo mwumvireho radio mukurikire amasomo yanyu, ababashuka kuza mu ngo zabo gukurikira amasomo kuri televiziyo, ababashukisha kubaha amafaranga ngo mucuruze n’ibindi; babajyana mu bikorwa bibi nk’ubusambanyi. Ubusambanyi bwabatera gutwara inda z’imburagihe ndetse mukaba mwanakwanduriramo indwara zandurira mu myanya ndangagitsinda, harimo na Sida. Igihe kandi muhisemo gukora imibonano mpuzabitsina mwibuke gukoresha agakingirizo.
Uribaza nka Ni nyampinga uko watandukanya ushaka kugushuka n’ushaka gufasha.
Tekereza ibi mbere yo kugira icyo wemera.
Ese ni izihe nyungu ndibukuremo kandi ni izihe ngaruka mbi iki kintu gishobora kuntera? Ese birashyigikira intego zange nihaye kugeraho? Ese ntabikoze hari icyo nahomba? Ese iki kintu nta kundi nakibona bidaciye kuri uyu muntu?
Iki ni igihe cyiza cyo gushyira imbaraga mu byakungura ubumenyi ndetse bikagufasha kugira ubuzima bwiza ubu ndetse n’igihe kizaza. Kandi ni umwanya wo kwita ku buzima bwawe wigirira isuku, cyane cyane iyo wagiye mu mihango.
Niba ugiye mu mihango, ntugatinye gusaba umubyeyi cyangwa ukurera ibikoresho by’isuku. Gusa, ibi bigusaba kuba wamuteguje hakiri kare kugira ngo na we ashake ayo mafaranga. Niyo mpamvu ngushishikariza kwiyumva, ukisuzuma, ukamenya impinduka zibabaho igihe ugiye kujya mu mihango. Muzi ko umukobwa wese afite uko ateye, agira ibimenyetso bimwereka ko yenda kujya mu mihango. Rero niba ugize intege nke, wumva se urwaye umutwe, ubabara umugongo se cyangwa wumva ushaka kuba uri wenyine uwo munsi, ni byiza gusubiza amaso inyuma ukibuka aho ukwezi kwawe kugeze. Tegura ibikoresho uzakenera, igirire isuku ku mubiri no ku myambaro. Niba uribwa humura bimara iminsi mike, kandi imihango si indwara rwose.
Niba ukeneye amakuru ku bikubaho, cyangwa wibona ho bidasanzwe, wabaza umuntu mukuru wizeye mubana. Kuguma mu rugo nibikurwaho, uzajya ku kigo cy’urubyiruko kikwegereye cyangwa ikigo nderabuzima ubone amakuru yose yizewe, aha hose usangayo icyumba cy’urubyirko. Aha kandi ushobora kuhabona n’agakingirizo. Nuramuka uhisemo kubagana muri ibi bihe uzubahirize amabwiriza yo kwirinda ikwirakwizwa rya Koronavirus.


text:
Culture
Sobanukirwa ubuvanganzo bw’amazina y’inka, mu muco nyarwanda
605 total views, 13 views today
Amazina y’inka ari mu buvanganzo bwimakaza umuco w’Abanyarwanda, cyane cyane mu kugaragaza uko babagaho n’uko bafataga ubutunzi bwabo.
Nk‘uko tubikesha igitabo “Umuco mu Buvanganzo’’ cyanditswe n’Umusizi Nsanzabera Jean de Dieu, Amazina y’inka ni nk’ibyivugo cyangwa ibisingizo by’inka z’inyambo.
Iyi nganzo yatangiye kugaragara cyane ku ngoma ya Yuhi IV Gahindiro ahasaga mu wa 1746. Kuva icyo gihe ni bwo Abisi (abahanga mu byo kwita inka) batangiye ibyo kureba (mu bwenge) inka bakaziremesha ingamba. Inka baziremagamo imitwe bakayirwanisha.
Icyo gihe nibwo Abanyarwanda babifitiye ubushake n’ubushobozi bibanze ku bwiza n’akamaro kanini inka zari zifite, batangiye kuzivuga bazirata ndetse bakazirwanisha no ku rugamba.
Amazina y’inka yakoreshwaga kenshi mu mihango igaragaza icyubahiro cy’abakomeye, bayavugaga bazisingiza mu gihe cyo gukwa, kuzigaba no kuzimurika. Inka z’inyambo zagiraga umwanya wazo wo kuzimurika mu mwiyereko w’akataraboneka nk’ubukungu bw’ikirenga bw’igihugu.
Mu Rwanda rwa kera inka yari ifite agaciro gakomeye. Inka ni yo yarangaga ubukire. Niyo yari ifaranga ry’icyo gihe. Inka ni yo yari ipfundo ry’ubuhake. Tuzi kandi neza ko ubuhake bwarambye mu Rwanda. Bwanahambiraga umugaragu kuri shebuja, akitwa umuntu we akamwirahira.
Intwari yo ku rugamba yagororerwaga inka, Inka yungaga inshuti, uwahemukiye undi mu bintu bikomeye yicaga icyiru cy’inka, inka yahuzaga inshuti kuko abahanaga inka babaga babaye inshuti z’amagara.
Inka bayikwaga umugeni, umusore wabaga yaraye arongoye baramubyukurukirizaga inka, zikamukamirwa. Mu itwikurura ry’umugeni bazanaga amata. Umubyeyi yarabyaraga, bajya kumuhemba bakazana amata.
Umwana iyo yahambaga se cyangwa sekuru yahabwaga inka y’inkuracyobo (inkuramwobo). Umwana wahambaga nyina cyangwa se nyirakuru byitwaga gukamira nyina cyangwa nyirakuru.
Mu mihango yo kwera hazagamo ibyerekeye kujya ku kibumbiro, hakazamo ibyo guha amata abana b’uwatabarutse. Mu ndamukanyo z’Abanyarwanda dusanga abantu bifurizanya gutunga bati “Gira inka, Gira amashyo”.
Uwagendera byonyine kuri ibi byiza byose tumaze kubona ntiyatangazwa no kubona haravutse ubuvanganzo bufatiye ku nka bwinshi. Ibyo bigaragarira mu buvanganzo bwo:
Amahamba: Ni indirimbo zaririmbwaga n’abashumba bacyuye inka.
Amabanga cyangwa amahindura: Indirimbo abashumba baririmbaga inka zirisha, batarazihata inkoni ngo ziboneze zitahe.
Inzira: Indirimbo zaririmbirwaga inka mu gihe zabaga zigana amabuga cyangwa ibibumbiro.
Amajuri: Bayaririmbiraga inka mu gihe zishoka.
Ibihamagaro: Ni indirimbo zikoreshwa igihe inka zikamwa.
Ibyisigo: indirimbo zo mu gihe cyo kudahira. Basingizaga amazi ahiye hamwe n’inka zabaga zayashotse.
Indama: Indirimbo baririmbaga mu gihe inka zabaga zibyagiye ahantu, bazishoye amabuga cyangwa ibibugazi. Izo ndirimbo hari n’ubwo zaririmbwaga mu minsi mikuru bamurika inka. Icyo gihe abagore n’abakobwa bahimbazaga izo ndirimbo baziha amashyi.
Imyoma: Indirimbo zaririmbwaga mu gihe cy’impeshyi, inka zigisha (zigana ahari ubwatsi).
Amazina y’inka: Ni ibisingizo by’inka, bazisingizaga mu bihe byo kuzigaba, kuzimurika no kuzikwa.
Uwashaka kumenya imyifatire y’Abanyarwanda bo hambere, agashaka kumenya ibyo babaga bimirije imbere, yabisanga mu mazina y’inka.
Leave a Reply
Leave a Reply
Mwamba.rw
Mwamba.rw is website that provides you with the latest Celebrity news, Politics, showbiz especially from all nation of E.A.C and all World in General.


text:
Yanditswe na UMUHIRE
Mu mirenge ya Bwishyura na Mubuga mu Karere ka Karongi Intara y’Iburengerazuba abaturage bavuga ko serivisi bahabwa ziganjemo iz’ubutaka binyuze k’urubuga Irembo zagabanije gusiragira bajya gushakira ibyangombwa bitandukanye ku mirenge n’Uturere .
Ngamije ari gutanga serivisi z’Irembo muri santeri ya Mubuga/Karongi
Nubwo ibyangombwa byose bakenera bitaraboneka kuri uru rubuga ngo izibasha kuhaboneka bazibona bitabagoye.
Rudahunga Francois,atuye mu mudugudu wa Mubuga,Akagari ka Ryaruhanga,Umurenge wa Mubuga mu Karere ka Karongi.Ni umugabo w’imyaka 60 y’amavuko,tumusanze ahatangirwa serivisi z’Irembo,arashaka kubona icyangombwa cy’ubutaka ariko ntasobanukiwe neza n’nzira agomba kunyuramo ngo abone icyo cyangomwa.
Mugenzi we Mukashyaka Eugenie nawe arashaka kujya hanze y’igihugu ,ariko ntasobanukiwe n’ukuntu azabona Pasiporo .
Bombi baje ahatangirwa serivisi z’Irembo kugira ngo basobanuze ibisabwa.
Rudahunga ati” ku irembo baradufasha cyane,nkubu maze iminsi andayiregitinga (direct) inzira zose ngomba kunyuramo,naje ntazi iyo biva n’iyo bijya ariko yaransobanuriye ndanyurwa.”
Mugenzi we Mukashyaka we ati” bambwiraga ko iyo ukeneye pasiporo ujya I Kigali,ariko ibisabanuro yampaye byanyeretse ko atari ngombwa kujya za Kigali ahubwo serivisi y’irembo yabimfashamo bitansabye kuva iwacu ku Mubuga.”
K’urundi ruhande ariko Mukashyaka avuga ko hakiri abaturage batarasobanukirwa n’imikorere y’uru rubuga bityo ugasanga bagikubita amaguru bava ku Mubuga bakajya I Rubengera ku Karere kandi bitari ngombwa.
Ati“birakwiye ko hashyirwa ingufu mu kumenyesha abaturage serivisi zirangira ku irembo kuko byabarinda guhobagira.”
Ngamije Mathias ni umwe mu batanga serivisi z’irembo mu Murenge wa Mubuga.Akorera mu gasanteri ka Ryaruhanga,hafi y’ibiro by’Umurenge .
Avuga ko muri serivisi zitangwa hifashishijwe Irembo harimo “ibyangombwa bitandukanye bitangwa n’inzego z’ibanze,serivisi zirebana n’ubutaka,iz’abashaka ibyangombwa bijya mu mahanga,serivisi z’indangamuntu,impushya zo gutwara ibinyabiziga,izirebana n’imisoro,gutanga ibirego mu nkiko .n’izindi..”
Ngamije ariko akomeza avuga ko bibafata umwanya munini wo kubanza gusobanurira abaturage kugira ngo bakorerwa ibyo bumva.Avuga ko zimwe mu mbogamizi zikigaragara k’Urubuga Irembo harimo ibyangombwa bitandukanye bitarashyirwaho ugasanga abaturage baza kubishaka bakabibura. Ati’iyo aje agasanga icyangonbwa runaka yari akeneye twe tutagifite muri sisiteme biramugora kubyumva akaba yanakeka ko kutakimuha tubikoreye ubwende”.
Ngamije anagaruka ku kibazo cy’icyangombwa kigaragaza ko utafunzwe ngo gitinda kuboneka ku buryo gishobora no kumara ukwezi kitaraboneka,agakeka ko biterwa no kuba abagiha agaciro (validation) ngo gisohoke mu ikoranabuhanga aribo badakora neza akazi kabo ku gihe cyateganijwe.Ati’ubusanzwe iki cyangombwa cyabonekaga mu minsi itatu ariko ubu gisigaye gitinda ku buryo gishobora no kumara ukwezi.”
Umuyobozi w’akarere ka Karongi Mukarutesi Vestine ashimangira akamaro ko gukoresha ikoranabuhanga mu itangwa rya serivisi.Ati ” byatumye abaturage batongera kwirirwa batonze imirongo nkuko byahoze mu myaka mike ishize.”
Mukarutesi Vestine /Umuyobozi w’Akarere ka Karongi
Madamu Mukarutesi akomeza avuga ko uretse n’inyungu ku baturage ari n’inyungu ku karere kuko bituma abakozi babona umwanya wo gukora ibindi biteza inbere akarere aho kwirirwa bakira abaturage birirwaga batonze umurongo bategereje guhabwa ibyangombwa.
Ukuri ubu ngo harimo no gushishikariza abaturage binyuze muri gahunda ya Mbyikorere,aho umuturage yabereye iwe mu rugo akoresheje telefoni he yakwisabira ibyangombwa akeneye bitansabye nanone kujya kureba aba “agent” b’Irembo.
Nk’uko bisobanurwa n’Ikigo cy’Igihugu gishinzwe ikoranabuhanga RISA Urubuga rw’Irembo rwashyizweho na Leta y’ u Rwanda kugira ngo serivisi zose zirebana no gutanga ibyangombwa abantu bifuza mu nzego zitandukanye za Leta bajya bazibona hifashishijwe ikoranabuhanga,hagamijwe kwihutisha iterambere.
Byari mu rwego kandi rwo kwanga ko abaturage bakomeza gukora inzira ndende basiragira ku tugari,imirenge n’Akarere no mu zindi nzego zitandukanye bajya gashakayo izo serivisi,ari nayo mpamvu serivisi z’Irembo ubu zitangirwa henshi hatandukanye mu gihugu kandi hegereye abaturage.


text:
Ndi Alicia ugarutse ngo nkomeze mbabwire inkuru y’ubuzima bwanjye. Ejo nasize ndi kubabwira iby’urupfu rwa Mama. Reka mbakomereze kugirango ntakomeza kubatera amatsiko.
Mama yakomeje kurwara akajya aruka amaraso , Papa ntiyigeze amenya ko Mama yarozwe na nyogokuru dore ko nanjye ntabyo narinzi. Nyogokuru yabaye uwambere witaga kuri Mama amuryarya, uko yajyaga guha Mama icyo kurya cyangwa icyo kunywa yongeragamo ibituma arushaho kuremba.
Papa yaravuje indwara iranga, ntavuriro batagezemo. Hashize amezi abiri Mama akirwaye, kubera no kutarya yari yaramaze kuba nk’igiti yarananutse ni ukuri yari ateye agahinda. Icyo gihe twari mu gihembwe cya nyuma ngo dukore ikizamini rusange ku rwego rw’igihugu ariko kubera iyo mihangayiko nari natangiye kujya mba uwanyuma kandi narabaga uwambere.
Icyaje kumbabaza icyo gihe ni uko na Papa navugaga ko nsigaranye nawe nari ngiye kumubura. Ubwo Nyogokuru yari agiye guha Mama uburozi bwa nyuma, yafashe ikirahure cy’amazi ashyiramo ibintu byanyuma byari gutuma mama ahita apfa, nuko icyo kirahure agisiga aho kirimo bwa burozi ajya hanze gato bidatinze Papa nawe aba aje gusukira Mama amazi asanga yayandi aho.
Ndibuka neza ko yambajije nyirayo mubwira ko ari Nyogokuru uyasutse ngo ayashyire Mama. Nyamara nta numwe wari uzi ikiri muri ayo mazi kereka nyiri gushyiramo ubwo burozi. Papa yarayafashe ahita ayanywa maze asuka andi ngo ayashyire Mama nuko mbona yikubise hasi maze mvuza induru mpamagara Nyogokuru ngo aze arebe ibibaye.
Nyogokuru yaje yiruka nuko arasakuza ati “niyiciye umuhungu wee” nibwo naje kumenya ko afite aho ahuriye n’urupfu rwa Mama. Yicaye hasi aguma acigatiye Papa nanjye ubwo njya kureba Mama nsanga byarangiye,kari agahinda gakomeye kuko nibazaga igitumye Papa na Mama bagendera rimwe.
Nabonye ko Nyogokuru akomeje acigatiye Papa nanjye nsohoka njya gutabaza abaturanyi. Abantu baje ari benshi nuko umugabo w’incuti ya Papa ansaba infunguzo z’imodoka ya Papa maze babashiramo bihutira kubajyana kwa muganga.
Mubyukuri Mama we yari yamaze gupfa cyakoze Papa basanze ubuzima butarajya habi cyane gusa yamaze ibyumweru 2 muri koma. Mbere yuko bakora iperereza kucyateye urupfu rwa Mama ndetse no kugirango Papa amere kuriya Nyogokuru yabanje kumpamagara kuko yari abizi ko namaze kumuvumbura maze antera ubwoba ko nimbivuga nanjye ari bunyice.
Abakora igenzura baje kumbaza icyo mbiziho mvuga ko ntabizi. Bageze kuri Nyogokuru ababwira ko Papa yashatse kwiyahura kubwa Mama. Mubyukuri njye narinzi ukuri ariko ntacyo nari kuvuga kuko numvaga nimbivuga Nyogokuru azanyica. Abigenzura babifashe uko Nyogokuru yabibabwiye nuko baragenda.
Mama yamaze ibyumweru 2 muri moruge yashyinguwe ari uko Papa avuye muri koma. Papa yabeshywe uko byamugendeye nuko nawe abifata uko gusa ninjye waruzi ukuri kose.
Dore nguko uko naje kwiga umwaka umwe mo ibiri. Nyuma y’urupfu rwa mama nagize ihungabana kwiga bikajya bingora nuko nkoze ikizamini nza mu kiciro cyanyuma kandi narabaga uwa mbere. Papa yaje kunsaba ko ngomba gusibira kugirango mbashe kuzamuka neza ,nanjye sinamugoye narabyemeye.
Umwaka wa gatandatu nawize Papa atarashaka undi mugore niga neza noneho mba uwambere mu kigo. Papa yaje kunsabira ikigo cyiza cyane njyayo ntangira kwiga umwaka wa mbere w’amashuri yisumbuye.
Umunsi umwe Papa yaje kumbwira ko agiye gushaka undi mugore akajya anyitaho. Ntago nabihakanye kuko nari maze kurambirwa kuba njyenyine. Umugore Papa yashatse yamurangiwe na Nyogokuru , ni ukuri ntiyari umuntu muzima kuko yambereye amagorwa.
Yaje ubona afite umutima mwiza pe, yari afite umwana umwe w’umuhungu namurushaga umwaka umwe. Uwo mukadata yarafite nyina ,nyina akaba ariwe wari umujyanama we ariko ntago mwakumva ukuntu mukadata yaje kuba umugome ruharwa kugeza n’ubwo Nyogokuru yabonye umurenzeho ku bugome yagiraga kandi ariwe wamwizaniye.
Mureke nzabakomereze undi munsi mbabwire uko mukadata yambereye igigeragezo. Gusa niba iyi nkuru hari aho iri kugukora wibuke ukore Share kunshuti zawe.
Murakoze ni ahubutaha mbakomereza muri Episode3 ibyajye na mukadata


text:
Twahamagariwe imirimo myiza muri Kristo Yesu
Abefeso 2.1-9
Tito 1.11-14
Imana yaradukijije idukura mu byaha ,mu buzima bubi twabagamo iduha Agakiza kayo ku buntu itabitewe n,imirimo myiza twakoze ahubwo kubw,urukundo rwayo rwinshi yadukunze itugirira Ubuntu.
Yaduhinduriye ubuzima,twabaye ibyaremye bishya muri Kristo Yesu,yatugaruriye ibyacu twari twaratakaje.Uwo ndiwe uyu munsi atandukanye nuwo nariwe mbere y,agakiza.Imana yaraduhinduye,ingo twubatse uyu munsi n,Imana izubatse kubwo kuza imbere yayo ikaduhindura,ikatwigisha,ikadukiza za kamere zacu ngo tubashe kubana neza nabo twubakanye.umugabo n,umugore bahura buri wese afite imigambi ye ndetse hari ubwo iba itandukanye niya mugenzi we ariko kugirango bubake mu mahoro bagomba guhuriza hamwe bakumvikana bayobowe cyane cyane n,Ijambo ry,Imana.Imana iturereye abana,ikabaha indero yayo kuko ni isezerano yaduhaye ngo abana banyu nzabirerera(Yesaya 13).Imana iduhaye amahoro yayo n,ubwumvikane mu rushengero rwayo.Muritwe harimo intahe zikomeye zibyo Imana yakoze,yarinze ingo nyinshi gutandukana, yagaruye izari zatandukanye.Ndetse buri muntu ku giti cye afite intahe nyinshi zitandukanye zibyo Imana yamukoreye.Dufite ubutunzi bwinshi bw,impano z,Imana muri twe
Imana yifuza ko duhorana imitima ishima mu kuyikorera no gushyigikira umurimo w,Imana aho twatabariwe .Abafilipi 4:15,19 .iyo dushyigikiye umurimo w,Imana ,nayo itumara ubukene kugirango tubashe kubikora.
Imana itubonama abantu b,igiciro cyinshi cyane kubw,igikorwa cyayo yadushoboje gushyigikira.Turi igisubizo kubw,uyu mugi,kubw,igihugu ndetse no kubw,isi yose.(Tito3:13-14)
Jye nawe inkunga yacu irakenewe ,mu bikorwa ndetse no kwitanga cyane dushyitsa icyo Imana idusaba mu gutanga iby,ibyicumi amashikanwa ndetse no kubaka inzu y,Imana kugirango umurimo w,Imana ukomeze kwaguka,ubutumwa bwiza bugere no ku bandi benshi bari muri bwa buzima bubi Yesu yaje kudukuramo nabo babashe gutabarwa nkuko natwe twatabawe. Imana yifuza kuzana benshi muri Yo,benshi bamerewe nabi nta byiringiro by,ejo bafite ariko Yesu twamenye Niwe Gisubizo.
Umurimo,iki gikorwa Yesu yadushinze yifuza ko tukirinda ,tugikorera n,imitima yacu yose,n,ibyacu ibyo Imana yaduhezagije kuko byose bituruka kuri Yo.Ikintu cyose kirakorerwa ex.urugo,igihugu kugirango ugere kuri resultat nziza kandi Imana ibana nawe.Kandi nitwe tuba twigirira neza n,imiryango yacu ndetse dutegurira abazadukomokaho ubuzima bwiza baguwe neza muri Kristo Yesu.Kenshi twibaza ngo biragoye gutangira Imana ibyicumi,amashikanwa ndetse no kuyubakira,ariko Kristo yabaye umukene kubwacu kugirango abashe kudutungisha.2Abakorinto 8:9.
Ibyo dutanga bituruka ku Mana kuko Niyo idushoboza kubona imbaraga zo gukora no kubyuka ni Imana itubyutsa.1Ingoma 29.1-5,6-9,10-19.Tubona Dawidi kubw,urukundo yakundaga Imana yagize umutima ushima Imana kubyo yari yaramukoreye byose ,byatumye akoresha n,ubutunzi bwe bwite kugirango abashe gutangira Imana yari yaramutabaye kuko yari yaratahuye ko byose bituruka ku Mana.Igihe yaragiye gutanga yasigiye umwana we ibyo kuzubakira Uhoraho,uwo mutima yari afite byatumye n,umwana we agirirwa neza kubw,imirimo myiza ya papa we .Nidutangira Imana n,imitima ikunze ,tugashigikira umurimo w,Imana ngo waguke Imana ntishobora kureka ngo dukene kuko ni umubyeyi mwiza cyane ukunda abana be niyo isigara ikwitaho kugirango utabaho nabi kuko ngo ubutunzi n,icyubahiro Niyo biturukaho.Imigani 8.17-21 .Imana iratubwira ko ikunda bayikunda kandi abayishaka ubudahumeka bazayibona ,yiteze gutungisha abayikunda bakayabaha kugirango yuzuze ububiko bwabo.Iyo ufite umutima wo gukunda Imana n,ibikorwa byayo ntishobora kukureka ngo ukene kandi byose bituruka iwayo kuko iziko ibyo iguhaye ubikoresha ngo ushime Imana ubwami bwayo bubashe kwaguka. Imana idushoboze gutunga imitima iyikunda kandi yita ku bikorwa byayo mu kwitanga ngo dukoreshe amaboko yacu ndetse no mu butunzi bwacu nabwo bwubahe Uhoraho kuko biri mu mirimo myiza twahamagariwe.Imana ibahezagire.


text:
Ikiza kurutaho ni uguhindukirira ku Mana
Yanditswe na: Ubwanditsi
2021-10-05 04:21:17
Nimwiyuhagire mwiboneze, mukureho ibyaha byo mu mirimo yanyu bive imbere yanjye, mureke gukora nabi. Mwige gukora neza, mushake imanza zitabera, murenganure abarengana, mucire impfubyi urubanza, muburanire abapfakazi. Yesaya 1:16;17
Mu gihe cy’ umuhanuzi Yesaya, Imana yamuhishuriye ubugome bukomeye ab’ Israël bagiriye Uwiteka, ndetse imubwira ibihano bikomeye izabahana. Abyumvise ababazwa na byo nuko ahatwa kubagira inama yo kwiboneza no kongera kwegera Imana nk’uko twabisomye haruguru.
Bibiliya igaragaza neza ko gukiranirwa kose umuntu yagira muri iki gihe cy’ ubuntu ashobora kwihana akababarirwa. Nubwo bimeze bityo ariko, ubu buntu butwigisha kureka kutubaha Imana kose ahubwo tugahora dukiranuka buri munsi.
Muvandimwe, nubwo dukora byinshi bidashimisha Imana, ihora ikiranukira kutubabarira ibyo twakiraniwe. Niyo mpamvu mu gihe wakosheje igisubizo atari ugufata umwanzuro nk’ uwa Yuda, ahubwo ari uguhindukirira Imana. Menya ko guhunga Imana kwiza ari ukuyihungiraho.
Source: Cepurnyarugenge.org
[email protected]


text:
Abaturage batuye mu murenge wa Mushishiro mukarere ka mu Muhanga, ahazwi nko mu bulinga, baravuga ko intwari z’u Rwanda bazigereranya n’abatagatifu bo mu kiliziya kuko bose ari abantu baba barakoze ibikorwa byiza, kandi bakifuza ko hari n’abandi bashyirwa mu ntwari z’u Rwanda.
Nkuko Bamwe muri bo babitangarije ikinyamakuru Isezerano.com kuri uyu wa 01 Gashyantare 2021, ngo kuri bo kuba hari Abantu batanze ubuzima bwabo kugira ngo igihugu kigire umutekano, bakaba kandi bari basanzwe bakora ibikorwa byiza, nibyo bituma babagereranya n’abatagatifu cyane ko nabo ari abantu baba barakoze ibikorwa byiza, ubundi Imana ikabatuza aheza bakajya bahora bibukwa mu kiliziya.
Uwamaliya Vestine ni umwe mu batubwiye uko uyu munsi w’intwari bawuhuza n’abatagatifu. Yagize ati” rero kuri njyewe umunsi w’intwari, ndawishimira cyane kuko ubu ndatekanye. Reba nk’ubu naje ku isoko ntacyo nikanga, ibyo byose ni uko hari abantu bitangiye igihugu kugira ngo mbeho kandi mbeho ntuje. Gusa mbona izi ntwari z’u Rwanda nazo zakagizwe Abatagatifu, nkuko twumva ko habaho abatagatifu.”
Vestine akomeza avuga ko nubwo adasobanukiwe neza ibyiciro by’intwari biri mu Rwanda, ariko aziko harimo Imanzi n’imena kandi mu bitangiye igihugu hakaba harimo General major Fred Gisa Rwigema, na Uwiringiyimana Agatha wabaye minnisitiri w’intebe wa mbere w’umugore, akaba asaba ko bashyirwa mu batagatifu kuko bakoze neza.
Mukanziza Rachel yagize ati” sindi umugaturika, ariko ndi umudivantisiti ukurikirana cyane ibijyanye na kiliziya. Iyo ndebye ibyo intwari zakoze, mbona nabigereranya n’ibyo abatagatifu bo muri kiliziya bakoze, bityo bose nkumva bakitwa intwari cyangwa abatagatifu. Ubu se nk’uriya mupadili uherutse kwitaba Imana, ubu si intwari kandi si umutagatifu? Yakijije abantu, atuma ingo nyinshi zisubirana, ubumwe n’ubwiyunge mu bakirisitu buriyongera urumva koko atabikwiye? Njyewe rero ku bwanjye Intwari zakoze neza dore Abana bacu bariga, turagenda mu gihugu ntakibazo, ibi byose ni ubutwari bwa bamwe mu banyarwanda.”
Nyiraburindwi Marie Claudine nawe yagize ati” njyewe umunsi w’intwari ndawuzi kandi ndanawuzirikana. Nubwo uyu munsi tutawizihije ngo dusabane kubera icyorezo cya Corona Virus, ariko ubusanzwe twicara hamwe tugasangira ibigori ndetse n’ibindi bintu biba bihari twishimira ubutwari bw’abakurambere. Ikindi kandi njyewe nubwo hari ababaye intwari barapfuye, hari n’abandi bakwiye gushyirwa mu ntwari n’ubwo bakiriho, wenda bakabongera mu cyiciro cy’Imena cyangwa cy’ingezi kitarashyirwamo abantu.”
Claudine akomeza avuga ko hari umuntu azi mu murenge wabo yifuza ko yaba yarashyizwe mu ntwari z’igihugu, kuko yimanye abaturage bo muri ako gace mu gihe yari umuganga, bigatuma bamwica akaba kandi amusabira gushyirwa no mu batagatifu kuko ibikirwa yakoze icyo gihe ntaho bitaniye n’ibya mutagatifu Anualithe wo muri Congo Zaire
Yagize ati” hano mu murenge wacu, hari umubikira witwaga Mama Agnes, mu gihe cya Jenoside yakorewe Abatutsi mu 1994, yari umuganga ku ivuriro rya Bulinga. Abicanyi rero bahuye nawe atwaye abarwayi abajyanye ku bitaro bikuru, baramwitambika bamusaba kubatanga, ariko we arababwira ati” mbere yo kubica nimubanze munyice kuko sinakwibabarira kubona mwica abantu b’Imana ndebera”. Icyo gihe baramuretse arakomeza kuko hari harimo musaza we wabasabye kureka mushiki we.”
Akomeza avuga ko bitagarukiye aho, kuko amaze guhisha babarwayi, bamusanze mu bitaro batari kumwe na musaza we, bamusaba kubaha abrwayi bose b’Abatutsi ariko ababwira ko agimba kubanza kumwica mbere yuko babica. Baramufashe baramutema, bahita batangira kwica abarwayi. Ibu byose Claudine abishingiraho, asaba ko yashyirwa mu batagatifu ndetse no mu ntwari zitangiye igihugu cyazo.
Aba baturage bose bavuga ko nubwo nta bubasha bo bafite bwo gushyira umuntu mu cyiciro cy’intwari, ariko babona Intwari ari umuntu uba tarakoze ibintu byiza mu gihe akiriho, ibintu bahuza n’ibyo Abatagatifu baba barakoze. Bavuga ko muri buri murenge wo mu gihugu hakwiye kuboneka umuntu ukora ibikorwa by’ubutwari bihesha agaciro igihugu batuyemo. Bifuza kandi ko perezida wa repubulika Paul Kagame, nawe yashyirwa mu ntwari kuko hari byinshi yagejeje ku banyarwanda, bo ubwabo batari kwigezaho by’umwihariko ubumwe n’ubwiyunge, guca Nyakatsi, umugore agahabwa ijambo, ndetse Abafite ubumuga bakitwa abantu mu bandi.
Umunsi w’intwari wizihijwe kunshuro ya 27, wari ufite insanganyamatsiko igira iti” Ubutwari mu banyarwanda agaciro kacu”. Uyu munsi kandi wizihijwe abantu bari mu ngo zabo, mu rwego rwo kwirinda ikwirakwira rya corona virus iri guhitana imbaga nyamwinshi.
Umunyamakuru w’Isezerano.com , kuva mu 2020 . Yize Itangazamakuru n’itumanaho (Journalism and Communication ) muri Institut Catholique de Kabgayi .
Amaze imyaka 2 , mu mwuga w’itangazamakuru .


text:
Ishingiro Ltd uruganda rwa mbere mu Rwanda rukora ibikomoka ku ifarini rugashyiramo amata.
Ishingiro ni uruganda rukorera mu Turere tubiri aritwo Kayonza, ndetse na Gasabo ariko ibyo bakora bikaba bicururizwa mu Ntara y’iburasirazuba no mu Mujyi wa Kigali, uru ruganda rukora ibintu bitandukanye bikomoka ku ifarini ariko bakibanda cyane ku bijyamo amata birimo imigati, biswi ndetse na za keke.
Umuyobozi mukuru w’uruganda Iyamuremye Nafutal avuga ko bamaze imyaka igera kuri 7 bakorera mu Ntara y’iburasirazuba mu Karere ka Kayonza naho mu Mujyi wa Kigali Akarere ka Gasabo bakaba bahamaze imyaka igera kuri 4.
Iyamuremye Nafutal avuga ko nubwo bamaze imyaka micye bakora bizwi na buri wese ariko afite inararibonye mu gukora ibikomoka ku ifarini kuberako abimazemo imyaka ikabakaba 22.
Agira ati:”ubundi maze imyaka 22 kuko natangiye kuva 1997, nkora ibikomoka ku ifarini natangiriye mu Murenge nkora amandazi nsanga gukomeza kubifatanya no guhinga ndetse no korora nahitamo kimwe, nibwo rero nahisemo gukomeza gukora imigati n’amandazi ndetse bituma ndushaho gushaka ubumenyi bwabyo kugirango nkore ibyo nzi neza”.
Iyamuremye akomeza avuga ko kuba amaze imyaka 22 muri uyu mwuga wo gukora ibikomoka ku ifarini aribyo bimuha umwihariko mu gukora ibintu bitandukanye ariko we agashyiramo amata.
Agira ati:”imigati n’ubundi isanzwe ihari mu gihugu,rero ishingiro kuza dukora imigati bisanzwe ntacyo twaba tuje gukora muri sosiyeti, twasanze abanyarwanda bazi amata icyo aricyo, ubwo gufata ingano ugashyiramo amata ntekereza ko ari indyo uba uhaye umunyarwanda yuzuye, ibyo akaba ari umwihariko wacu.”
Nubwo uru ruganda rukora ibintu bikunzwe na benshi mu gihugu ,umuyobozi warwo atangaza ko hakiri imbogamizi bagenda bahura nazo mu kazi kabo ko gukora ibikomoka ku ifarini.
Agira ati:”muri uyu mwuga wacu haracyarimo imbogamizi zitandukanye, twavuga izamuka ry’amashanyarazi cyangwa ibura ryayo, uburyo bwo gupfunyikamo ibyo dukora ,kuberako umugati ukenera ibiwupfunyikwamo byiza biwuha gukomezanya umwimerere wawo ariko mu byukuru biracyagoranye kubona ibyo twashyiramo imigati bituma irushaho kumara igihe kinini utarangirika.
Iyamuremye kandi agira inama abantu batandukanye cyane cyane abashaka gukora ibikomoka ku ifarini, aho yifashisha ikiranga uruganda ishingiro kivuga ko gutekereza neza no gukora neza aribwo butwari.
Agira ati:”iyo utekereje ntukore ntabwo ubona umusaruro , iyo ukoze utatekereje nabyo nuko nta musaruro ubona,niyo mpamvu ababirimo n’abifuza kubijyamo , intangiriro ni ukwicara ugatekereza ibyo ugomba gukora ufite intego ugatekereza icyo wifuza kugeraho naho wifuza kugera,ibi bizatuma ubona umusaruro wifuza”
Umuyobozi mukuru w’uruganda yatangaje ko mu rwego rwo kunoza no guha ubuziranenge umugati bakora ubu bashyize imbere ikoranabuhanga aho mu ruganda bakoresha imashini zitandukanye yaba ari izivanga ifarini mu gihe cyera hakoreshwaga intoki ndetse no kotsa umugati hamwe n’ibindi bakaba bakoresha amafuru y’umuriro agezweho ku rwego mpuzamahanga.
Umuyobozi Mukuru wa ‘ISHINGIRO Ltd, asoza , ashimira Leta y’u Rwanda ku bw’umutekano na gahunda yayo yo gukangurira abantu kwihangira umurimo .
Ati’’ Ndashima inzego za Leta zidahwema gukangurira ba rwiyemezamirimo kurangwa n’ubunyamwuga.mu kazi kabo,no gutunganya ibyiwabo (Made in Rwanda) kuko bizatuma igihugu gitera imbere kandi tugashima kuko ibikorwa byacu tubikora mu mutekano usesuye bityo tukarushaho kugira icyizere cy’ejo hazaza”
Yongera ko kuba hari ibikorwa remezo Leta ikomeza kwegereza abanyarwanda nabyo ari ari amahirwe yandi bafite bityo rero kuba igihugu cyakoze ibyo gisabwa barwiyemeza miro natwe tugomba gukora ibyo dusabwa harimo gukorana ubunyamwuga no gutanga imisoro ngo ibyo bikorwa bikomeze bibungwabungwe.
Byumwihariko mu Karere ka Gasabo mu murenge wa Rusororo I Kabuga uhasanga alimentation y’uruganda Ishingiro aho wahagura ibyo kurya byiza bitandukanye bitewe nicyo wifuza.
Mu rwego rwo kunezeza abakiriya uru ruganda Ishingiro rukorera gato (Gateau) ku bantu babyifuza bitewe nicyo bifuza ko yakorwa mo(iforomo), yaba yasohoka imeze nka Lap top , imodoka, inkoko uramutse uri umworozi w’inkoko n’ubundi buryo bwose waba wifuza, byose wabibona muri uru ruganda.
Biseruka jean d’amour/0785637480
7,022 total views, 1 views today


text:
Ko Rwarakabije yatashye akaba ari Jenerali mu ngabo za FPR byamariye iki abaturage bari ku ngoyi ? Matabaro azadusubize !
Souce:Rwiza News
Kuri uyu wa gatanu tariki ya 25 Gicurasi 2012, Padiri Thomas Nahimana yanditse inyandiko ku rubuga le Prophète yise:” Marc Matabaro : Kuki uyu musore yigeretseho umusaraba wo kuba UMUMOTSI w’Inzira Isesa amaraso y’Abanyarwanda ?”.
Uyu mutwe w’iyi nyandiko ubwawo wuzuyemo agasuzuguro ndetse n’ubwishongozi burenze igipimo, sinzi niba yatangiye kwigana imico ya Kagame kuko muri iyi minsi Padiri niwe yagize icyitegererezo. Niba abona abanyarwanda bose batanze ibitekerezo byabo haba hari uwabibategetse cyangwa uwababwiye ngo babitange ni ugusuzugura abanyarwanda.
Gusubiza iyi nyandiko ya Padiri Nahimana ni ibintu bitoroshye kuko igitekerezo kirimo gishingiye ku kumvirana, reka mbyite kwijijisha no kuntiza amagambo ntavuze. Abazi gusesengura iyo barebye inyandiko yanjye nta hantu na hamwe havuga ngo abantu bagomba gukoresha intambara nk’inzira yo gukemura ibibazo.
Wenda agasuzuguro Padiri afitiye abasirikare kamwumvisha ko ikintu cyose kirimo abasirikare kiba kigamije kumena amaraso n’intambara. Rero njye nk’umuntu wabaye mu buzima bwa gisirikare hafi imyaka irenga 15 ntabwo nakwihanganira ako gasuzuguro. Igisirikare gisobanura discipline, Gushyira mu gaciro, kumenya uwo urwana nawe n’ingufu afite, kugaragaza ingufu zishobora gutuma uwo muhanganye adafata icyemezo cyo kurwana (dissuasion) n’ibindi…
Numvise ngo Padiri Nahimana yabaye umurezi, ubanza yari nka ba barimu twitaga ba rendez-moi mes notes, bifuzaga ko abanyeshuri babasubiza ibyo babahaye cyangwa ibyo bashaka kumva bataretse abanyeshuri ngo nabo bakoreshe ubwenge bwabo bashake ibisubizo bakoresheje izindi nzira, rero Padiri Nahimana arashaka kubyinisha abanyarwanda muzunga akabajyana mu mihuzagurikire ye cyangwa kujijisha.
Padiri Nahimana yagombye kumesa kamwe akemera kuba umunyapolitiki w’umubeshyi afite gahunda yo guheza abanyarwanda mu gihirahiro, akabatesha igihe ngo bibagirwe urugamba bariho rwo kwibohoza ubutegetsi bw’igitugu, gushaka demokarasi n’umuti urambye w’ibibazo by’u Rwanda uturutse mu banyarwanda bose ntawe uvuyemo. Cyangwa abe uwihayeminana nk’uko yabisezeranye yirinde kwica amategeko y’Imana nkana abizi kandi abishaka, aharanire ahubwo kunga abanyarwanda abigishe urukundo nk’uko byigishwa na Kiliziya ko Imana ari urukundo.
Imikorere ya Padiri Nahimana ngo yo guheza abantu abita abicanyi ijya kumera nk’iya Kagame na FPR ikoresha iheza abantu yitwaje Genocide, cyangwa Ingengabitekerezo ya Genocide.
Ntabwo ndibutukane cyangwa ngo ninyuraguremo nivuguruza nk’uyu munyamategeko witije Imana kuko iyo aza kuba yarayihaye ntabwo yaba yita ibiremwa Imana yaremye mw’ishusho ryayo Sekibi. Ahubwo ndamusubiza nkoresheje inyandiko nanditse mbere kuko ikubiyemo ibisubizo byose.
Inyandiko nise:” Aho tuzi uwo turwana nawe cyangwa icyo turwanira?” Padiri Nahimana yarayifashe arayigoreka ndetse mu kuyishyira ku rubuga rwe ashyiraho abantu bitwaje intwaro ngo akunde yumvikanije ko nshyigikiye inzira y’intambara.
Yazamukiye ku magambo navuze ngo ”Kagame si uwo kubwiza umunwa gusa” cyangwa ”ngo abakoresha za Théories gusa ntawe uzi gukoresha itopito.” Nabisobanuye kenshi n’uko Padiri Nahimana atumva, cyangwa adashaka kubyumva.
Nemera ko Revolusiyo mu Rwanda ari ngombwa kandi kugira ngo izashoboke abanyarwanda bose bagomba kuyigiramo uruhare. Ariko navuze ko revolusiyo y’ubwoko bumwe idashatse kwegera no kwisunga igisirikare ngo kizarengere abaturage mu gihe Kagame yashaka kugirira nabi abaturage, yarangirira mu mivu y’amaraso kuko igisirikare cyo mu Rwanda cy’ubwoko bumwe bw’abatutsi, guhangana n’abaturage b’ubwoko bumwe bw’abahutu nta kabuza byarangira nabi (dore ko Padiri Nahimana ashaka guhindira abatutsi bose muri FPR).
Hari ikintu Padiri Nahimana akunze kwiyibagiza abizi kandi abishaka. Revolisiyo zo muri Tuniziya na Misiri zakozwe n’abaturage bashyigikiwe n’abasirikare bamwe banze kuba ibikoresho by’abanyagitugu.
Niba ntanze igitekerezo nkavuga ko opposition yakwisunga ababaye muri FPR no mu gisirikare ngo babashe kumvisha bagenzi babo, babanye, bakuranye, bakoranye ko bagomba guharanira amahinduka, demokarasi n’amahoro arambye mu Rwanda, icyo gisirikare kikanga gukurikiza amategeko agirira nabi abaturage, ntabwo Padiri Nahimana yagombye kubyuririraho ngo n’inzira y’intambara.
Kutabwiza Kagame umunwa gusa ntibivuze intambara gusa, hari force de dissuasion yaterwa n’abaturage n’abasirikare bashyize hamwe batamushyigikiye kuko Kagame nta na rimwe ashobora kwemera gushyikirana adasumbirijwe.
Naho Padiri Nahimana niba avuga ko hazaba revolusiyo mu Rwanda nta sasu rivuze aribeshya, rishobora kutaraswa n’abashaka amahinduka rikaraswa n’abashyigikiye Kagame na FPR kuko ntabwo barebera gusa.
Ngarutse ku nyandiko yanjye mvuga ko irimo ibisubizo byose kuri Padiri Nahimana. Natangiye ngira nti:”Opposition nyarwanda igeze mu mayira abiri. Aho abayobozi b’amashyaka bagomba gufata gahunda yo kwiyunga cyangwa buri ruhande rugakora ku giti cyarwo no guhangana rugeretse.”
Icyo bishatse kuvuga n’uko muri opposition harimo ibice bibiri:
-Hari igice cy’abantu bari réalistes bareba uko ibintu bimeze bifuza ko ibibazo turimo bigomba kurangira twese dufatanije kuko ubumwe bw’abanyarwanda nibwo buzatsinda Kagame, kandi ubwo bumwe ntawe bugomba guheza hitwaje impamvu runaka kuko ubunyarwanda nicyo cy’ingenzi. Uko guheza kwatuma ikibazo kitarangira kuko hari abanyarwanda bazaba batishimiye uko guhezwa kandi umuti waboneka ntabwo wavugwaho rumwe kuko utaba uvuye mu banyarwanda bose.
– Ikindi gice kirimo abantu bari mu nzozi cyangwa bashaka kujijisha ko bari mu nzozi ariko wareba ibyo bavuga ukabona bivanzemo guhuzagurika no gusahurira mu nduru (opportunisme politique), aha niho nashyira Padiri Nahimana. Abo ariko nabo ntibagomba gusigara inyuma ahubwo bagomba kwerekwa ko bibeshya bakareka gutobera abaharanira ko ibibazo by’u Rwanda byabona umuti urambye. Nasobanura impamvu: Musome mu nyandiko ya Padiri Nahimana murasanga mu nzozi ze cyangwa mu kujijisha kwe asuzugura abanyapolitiki bose ba Opposition harimo na Twagiramungu asamwe ubundi arengera. Ibyo abivuga aho agira ati: ” Ndahamya ko Kagame aramutse agize amahirwe yo kubona abantu bafite gahunda nzima yo kubaka igihugu, bakamwizeza gutanga umuganda wabo mu gufasha Abanyarwanda gukemura ibibazo by’ubukene, umwiryane n’ akarengane; bakagaragaza ko bashobora gufasha mu kubonera umuti ikibazo cy’ubutabera mpuzamahanga gihangayikishije Abanyarwanda batari bake (na Kagame ubwe arimo)….. yabuzwa n’iki kuganira nabo ? Ariko se abo banyapolitiki bazima kandi b’intwari bari he ? Kagame ni we uzafata iya mbere ajye kubahiga iyo bihishe mu myobo?”
Mwiyumvire namwe!
Ese Padi.. Ingabire, Mushayidi, Ntaganda n’abandi ni abaki? Si abanyapolitiki? Bari hehe se? None se Rukokoma nawe wamwihakanye wasanze noneho atari umunyapolitiki muzima kandi w’intwali? Ese abo banyapolitiki bihishe mu myobo kuri wowe bihishe iki? Ese abavuga Dialogue inter-Rwandais baba bashaka kuvuga iki? Hari umuntu wari wumva udasaba ibiganiro Leta ya Kagame? Kugeza no kuri FDLR nayo isaba ibiganiro. Rero sinumva icyo cyizere aho Padiri Nahimana agikura cy’uko ngo Kagame azemera gushyikirana nawe. Ese Padiri Nahimana azakoresha iyihe formule magique ngo Kagame ahinduke yemere ibiganiro?
Ntarava ku rukundo Padiri asigaye akunda Kagame wagira ngo yamurwariye indege. Bishobora kuba ari syndrome de Stockholm, kwibonekeza ngo arebe ko bamuha umwanya we na bagenzi be nk’uko Rwigema amaze iminsi awuhawe, Chantage (burya FPR igira dosiye kuri buri muntu cyangwa ishobora guhimbira dosiye buri muntu). Kuko muri iyi minsi ingero za Padiri ziba zishingiye ku nkiko za Gacaca, asigaye yemera inkiko z’u Rwanda (urugero:igihe yemezaga ko Lt Gen Kayumba atakiri Lt Gen) none ngo abicanyi ntibagomba gukora politiki uretse Kagame (ni bya bindi naditse mu nyandiko yanjye ko hari gahunda isa nko kweza Kagame ngo ibyaha bye barebe ko babisiga abari muri RNC).
Ese Mushayidi atangaho urugero mu batutsi ngo badafite amaraso mu ntoki, kuva yafungwa, acibwa urubanza, akatirwa burundu, wanyereka byibura inyandiko imwe Padiri Nahimana yanditse ku karengane ka Mushayidi? Yiteranyiriza iki? (uretse ko ari uburenganzira bwa Padiri Nahimana bwo kwandika ibyo ashaka).
Ubundi Padiri Nahimana mu nyandiko ze akunze kugaragaza ivangura cyane rishingiye ku bwoko. Natanga wenda ingero 2:
-Kuri Radio Ijwi rya Rubanda yarivugiye ati: ”…abandi nta kibazo bakunze gutera uretse bariya batutsi bane bo muri RNC….” ibyo yabivuze mu gihe abantu bamusabaga kugira imvugo idasenya opposition.
-Abenshi mwisomeye ijambo ryakoreshejwe ku rubuga le prophète inshuro zirenze imwe ahavugwaga ngo:”..twikize agatsiko k’abasajya…”
Ese mama Padiri Nahimana yaba yarabonye ”abasajya” bo muri RNC aribo bamuri hafi agashaka kubikiza mbere yo gukomereza ku b’i Kigali?
Ese ko nanditse ngo:”Mwaba muzi umubare w’abatutsi bumvaga bashaka kujya muri opposition mumaze gusubiza mu maboko ya Kagame uko bangana kubera amagambo yanyu yuzuyemo ivangura?” Padiri akabigaya. We yambwira umubare w’abatutsi bamaze kuza muri opposition kubera amagambo ye y’ivangura?
Padiri Nahimana ati ndashaka kuvugira abatutsi b’abicanyi na FDLR icyarimwe, none se Padi.. abanyarwanda baziyunga ni bande ni wowe na bagenzi bawe ba ”ABERE” cyangwa ni abanyarwanda bose muri rusange?
Ngo naba mfite ibisigisigi by’ubuhake! Ese guhakwa n’ukwifuza ko abanyarwanda bajya hamwe nta rwitwazo na rumwe rukoreshejwe ngo habeho ivangura? Ese iyo umututsi agize aho ahurira n’umuhutu mu bitekerezo bivuze ko umuhutu aba arimo guhakwa?
Padiri Nahimana ati:”Nk’uko ntawashobora kuba injangwe n’imbeba icyarimwe, ntushobora kubaka amahoro wica rubanda.” yarangiza ati: ”Wahera he wemeza ko Paul Kagame wo mu 2012 ATIFUZA amahoro mu gihugu ayoboye imyaka irenga 18? Yenda uburyo bwo kugera kuri ayo mahoro Abanyarwanda bose basonzeye nibwo bukwiye kuganirwaho.” Ukwivuguruza kurenze uku ni ukuhe?
Mu kudandabirana kwe cyangwa mu kwisitaza arongera ati:” Na none ariko byumvikane neza: Paul Kagame aramutse yanze burundu inzira y’IBIGANIRO, ubwo byamusaba gufata intwaro akarwanya abo banyarwanda bifuza amahoro, ariko icyo gihe intambara yaba ari iye, ntiyaba ari iya Opozisiyo!”. Ubu se ko namwe muzi gusoma mwansobanurira gute ko Kagame yakwanga ibiganiro agahita afata n’intwaro akarwanya abanyarwanda bashaka amahoro. Ubundi se igihe ibiganiro batabisabye ni ryari? Igihe se Kagame atakoresheje intwaro ni ryari? Mbese Kagame ntabwo yigeze yanga ibiganiro arindiriye Padiri Nahimana!!
Padiri Nahimana mu nzozi ze arakomeza agira ati: ”wabwira umuntu w’umugabo ufite Ubutegetsi n’Ingabo, uti ndaje nkunige maze nkwambure ubutegetsi, ugatekereza ko azakureka ukamuniga asinziriye? Kuki we atagutanga ngo akwivune! Ushaka kumva uko Uruzurungutane rw’umwiryane (la spirale de violence), ruhabwa intebe mu gihugu, abantu bagahora bapfa umusubizo, yahera n’aho!” Ibi kuri njye nabifata nk’aho ibikorwa bibi bikorerwa abatavuga rumwe na Leta, birimo n’ubwicanyi kuri Padiri Nahimana biba biri justifiées? Mbese Kagame afite uburenganzira bwo kwica, gufunga n’ibindi kubera ko afite ubutegetsi n’ingabo adashaka ko bamwambura ubutegetsi agomba gutanga abamurwanya bose akabivuna?
Noneho Padiri Nahimana aratubeshya yiyemeje kuyoboka kuko abona ibyo Kagame akora bifite ishingiro? Kuko agaragaza icyizere afitiye Kagame muri aya magambo: ” Sinzi niba Matabaro yarigeze kuganira na Perezida Kagame ku buryo yaba yarakuyeyo amaso burundu.” Tuvuge ko aho abandi bananiwe Padiri Nahimana azahashobora? Wenda ubwo turi mu bihe bya Pentekosti wabona Roho Mutagatifu imumanukiye mu mutima akabishobora!
Ngo Padiri Nahimana nimuhe Bilan ya FDLR. Uretse ko namusaba kuzabaza Laforge Fils Baziyi, umuvugizi wa FDLR akamuha iyo bilan, ariko nanjye nagira icyo mbivugaho. None se Padi… Rwarakabije na Ngendahimana ntubazi? Bageze hariya bate? (n’ubwo bariho batariho)Wibwira ko iyo bataha muri 1997 nk’izindi mpunzi baba bakiriho? Uzabaze imiryango ya ba Lt Col CGSC Stanislas Hakizimana, Lt Col BEM Antoine Sebahire, Lt Col BEMS Innocent Nzabanita n’abandi… abo bose batashye mu mahoro baricwa! Ubu warahira mu izina ry’Imana ko abanyarwanda b’impunzi bakiri muri Congo, baba bakiriho iyo FDLR itabaho? Ubu se ko ba Rwigema n’abandi bataha, bishatse kuvuga ko abatavuga rumwe na Leta bose ntacyo bakora? Uravuga ngo abo muri FDLR bataha bagiye gushinja inzirakarengane. None se muri za nkiko gacaca numvise ushimagiza wowe na Mukantaganzwa abantu ntibashinja abana babo cyangwa abo bava inda imwe babitegetswe?
Padiri arangiza agira ati:” N’ubwo Matabaro yiha kunenga cyane ngo abo biyita abanyabwenge kandi “batazi no kurashisha itopito” simpamya ko Matabaro ubwe yaba yaramennye amaraso y’umunyarwanda. Aramutse yarabikoze, ibanga ryaba rihishuwe: ibisa birasabirana. Aramutse atarishe, ibyo avuga yaba abiterwa n’ubwira bwa gisore gusa, burya ngo “ubuto buryana nk’indwara”! Ese Padiri Nahimana asigaye atekereza nk’intore? Aho yemeza ko uwo batavuga rumwe wese ari uko ashobora kuba yaramennye amaraso? Ko atongeyeho ko ngomba no gusaba imbabazi Kagame se?
Mu gusoza nakwisabira Padiri Nahimana kumesa kamwe agakorera opposition, agafasha abanyarwanda kwibohoza, kubona demokarasi, kubaha uburenganzira bwa buri munyarwanda, guharanira amahoro arambye n’ubwiyunge mu banyarwanda. Cyangwa agahitamo guhora muri iyi mikino ye umuntu atabona neza icyo igamije kugeraho uretse wenda gusenya opposition, guteranya abanyarwanda kurushaho, no gutiza umurindi ubutegetsi bugiye kumarira abanyarwanda kw’icumu.
Mugire amahoro
Marc MatabaroRwiza News


text:
ABAKURAMBERE N’ABAHANUZI
IGICE CYA 19 - YAKOBO AGARUKA I KANANI
Iki gice gishingiye mu Itangiriro 34; 35; 37.
Amaze kwambuka Yorodani, “Yakobo yavuye muri Mezopotamiya, amaherezo atahuka amahoro mu gihugu cya Kanani, aca ingando hafi y’umujyi wa Shekemu.” (Itangiriro 33:18). Nuko isengesho uwo mukurambere yasengeye i Beteli, ry’uko Imana izamugarura amahoro mu gihugu cy’iwabo, rirasubizwa. Yari amaze igihe kinini atuye i Shekemu. Hakaba ari ho Aburahamu, mu gihe cy’imyaka isaga ijana, yari yarabambye ihema rye kandi ahubaka n’igicaniro bwa mbere mu Gihugu cy’Isezerano. Aho hantu Yakobo “yaguze isambu yabambyemo amahema ye yahaguze na bene Hamori, se wa Shekemu, ibikoroto ijana by’ifeza. Nuko ahubaka urutambiro arwitirira Imana, ari yo Mana ya Isiraheli” (umurongo wa 19, 20). Nk’uko Aburahamu yabigenje, Yakobo amaze kubamba ihema rye, yubakira Uwiteka urutambiro, agahamagara abo mu nzu ye buri gitondo na ni mugoroba kuza kuhatambira igitambo. Aho kandi ni ho yacukuye iriba, ari na ho nyuma y’ibinyejana cumi na birindwi, hageraga mwene Yakobo n’Umukiza, igihe yaje ananiwe ashaka kuruhuka ku manywa y’ihangu, maze ahavugira amagambo ayabwira abagenzi bamwumvaga, avuga “ibya ya soko y’amazi adudubiza, agatanga ubugingo buhoraho.” Yohana 4:14. AA 132.1
Gutinda kwa Yakobo n’abahungu be i Shekemu kwaherutswe n’urugomo no kuvusha amaraso. Umukobwa umwe wo mu rugo rwe yari yarakojejwe isoni kandi arababazwa, abavandimwe babiri bari baguye mu cyaha cyo kwica; umurwa wose wari wahindutse amatongo no kwicana, biturutse ku migenzereze mibi y’umusore umwe wahubukaga agakora ibinyuranyije n’amategeko. Intandaro y’ayo mahano ameze atyo ni igikorwa cy’umukobwa wa Yakobo wari wagendereye abakobwa bo muri icyo gihugu,” maze akifatanya n’abatubaha Imana. Ushakira umunezero mu batubaha Imana wese aba yishyira mu cyanya cya Satani kandi akararikira ibishuko bye. AA 132.2
Uburyarya bwuzuyemo ubugome bwa Simeyoni na Levi ntacyari cyabuteye; nanone kandi umugambi wo kugirira nabi abantu b’i Shekemu, watumye bakora icyaha kibabaje cyane. Imigambi yabo bakoze uko bashoboye bayihisha Yakobo, maze guhora kwabo kumutera ubwoba bwinshi. Ashengutse umutima abitewe n’uburiganya hamwe n’urugomo by’abahungu be, gusa yaravuze ati, “Mwankururiye amahane munyangisha abenegihugu,... Nibishyira hamwe bakantera, simfite abantu bahagije bo kubarwanya, bazanesha bansembane n’abanjye bose.” Nyamara intimba n’urwango yerekanye kubera igikorwa cyabo cyo kuvusha amaraso, byagaragariye mu magambo yavuze hanyuma y’imyaka mirongo itanu, ubwo yari aryamye ku buriri bwe muri Egiputa agiye gupfa agira ati: “Simiyoni na Levi ni abavandimwe, intwaro zabo bazikoresha ibyo urugomo. Sinzafatanya na bo mu bugambanyi bwabo, sinzashyigikira amateraniro yabo. Bararakaye bica abantu, bagize urugomo batema ibitsi by’amapfizi. Havumwe uburakari bwabo bukaze! Havumwe umujinya wabo urimbura!” Itangiriro 49:5-7. AA 132.3
Yakobo yumvise ibyo bimuteye gukorwa n’isoni bikabije. Ubugizi bwa nabi n’uburiganya byagaragaraga mu mico y’abahungu be. Ibigirwamana no kubisenga byari byarashinze imizi mu mahema yabo ndetse no mu bantu bo mu rugo rwe. Iyo Uwiteka aza kubahana akurikije ibyo bakoze, mbese ntiyari kubatanga kugira ngo amahanga abakikije abihimureho? AA 132.4
Ubwo Yakobo yari acogojwe n’amakuba, Uwiteka yamutegetse gufata urugendo yerekeza mu majyepfo akajya i Beteli. Atekereje aho hantu, uwo mukurambere ntiyibutse gusa inzozi yahagiriye abona abamarayika ndetse n’amasezerano y’imbabazi z’Imana, ahubwo yibutse n’indahiro yari yaraharahiriye avuga ko Uwiteka ariwe ukwiriye kuba Imana ye. Yagambiriye ko mbere yo kujya aho hantu haziranenge, inzu ye igomba kwezwaho ubwandu bwo gusenga ibigirwamana. Yategetse abo mu muryango we n’abo bari kumwe bose ati, “Nimukureho ibigirwamana by’abanyamahanga mufite, mwihumanure, mwambare imyambaro iboneye: maze tujye i Beteli. Nzahubakira urutambiro Imana yangobotse igihe nari mu kaga, kandi ikandinda aho nagiye hose.” AA 133.1
Yakobo yuzuwe n’amarangamutima, yasubiye mu gitekerezo cy’ukuntu yageze i Beteli ubwa mbere, ubwo yavaga kwa se ari wenyine, agahunga kugira ngo akize ubugingo bwe, n’uburyo Uwiteka yamubonekeye mu nzozi za nijoro. Ubwo yongeraga gusuzuma uko yabanye n’Imana mu buryo butangaje, umutima we warashenjaguritse; abana be na bo bakorerwamo n’imbaraga itsinda; yari yiyemeje kubategura mu buryo bukwiriye kugira ngo bazafatanye na we kuramya Imana ubwo bazaba bageze i Beteli. “Nuko baha Yakobo ibigirwamana bari bafite n’amaherena yo ku matwi yabo, maze Yakobo abitaba munsi y’igiti kinini kiri hafi y’i Shekemu (Intangiriro 35:4, BII).” AA 133.2
Imana ituma abaturage b’icyo gihugu bagira ubwoba, kugira ngo batazahirahira ngo bahorere ab’i Shekemu bishwe. Abo bagenzi bageze i Beteli badahungabanyijwe. Aho na none ni ho Uwiteka yongeye kubonekera Yakobo maze yongera kuvugurura amasezerano yari yaramusezeranyije. “Maze Yokobo arunda ikirundo aho hantu yavuganiye n’Uwiteka, ndetse ikirundo cy’amabuye.” AA 133.3
Aho i Beteli, Yakobo yabwiwe kuririra umwe wo mu nzu ya Se bari barapfushije kandi bubahaga cyane - ari we Debora wari warareze Rebeka, akaba yari yaraherekeje nyirabuja ava i Mezopotamiya ajya mu gihugu cy’i Kanani. Kuri Yakobo, kubona uwo mubyeyi wari ukuze yarabaga muri urwo rugo byari umurunga w’igiciro cyinshi, watumaga yibuka imibereho ye ya kera, kandi cyane cyane bigatuma yibuka urukundo n’impuhwe bikomeye nyina yamukundaga. Debora bamuhambye bafite umubabaro utavugwa, ku buryo aho bamuhambye munsi y’igiti cy’inganzamarumbu bahise “igiti cy’amarira.” Ntibyari gucira aho, kwibuka imibereho yaranzwe n’imirimo y’ubudahemuka yakozwe n’uwo muja, ndetse no kuba Yakobo yaraririye iyo nshuti, ahubwo byahawe agaciro kenshi kugeza ubwo babishyize no mu Ijambo ry’Imana. AA 133.4
Kuva i Beteli ugana i Heburoni hari urugendo rw’iminsi ibiri gusa, ariko rwateye Yakobo agahinda kenshi cyane Rasheli apfuye. Yari yaramutendeye imyaka irindwi incuro ebyiri, maze urukundo yari amufitiye rutuma agira umuhati ariko adacogora. Uburyo urwo rukundo rwari rwimbitse kandi rudatezuka rwaje kwigaragaza hanyuma, ubwo Yakobo yari hafi gupfa, ari umukambwe ugeze mu zabukuru, Yozefu yaje gusura Se, yongera kwibuka imibereho ye ya kera, avuga ati, “Ibyo mbikoze ngirira umubyeyi wawe Rasheli waguye muri Kanani tuva muri Mezopotamiya, bikantera agahinda. Yapfuye tujya kugera Efurata, mushyingura hafi y’umuhanda ujyayo. Efurata ni yo Betelehemu.” Itangiriro 48:7. Mu mateka y’umuryango we warimo ubuzima bwuzuye amakuba, urupfu rwa Rasheli ni rwo rwonyine yahoraga yibuka. AA 133.5
Mbere yo gupfa, Rasheli yabyaye umuhungu wa kabiri. Maze ubwo yarimo asamba, yita uwo mwana Benoni, bisobanura “umwana w’umubabaro wanjye.” Ariko se amwita Benyamini, bisobanura “umwana w’ukuboko kwanjye kw’iburyo,” cyangwa “imbaraga zanjye.” Rasheli yahambwe aho yaguye, maze hashingwa ibuye ku mva ye ryo kuzatuma bahora bamwibuka. AA 134.1
Ubwo bari mu nzira berekeza Efurata, mu muryango wa Yakobo hongeye kubonekamo icyaha giteye ubwoba, cyatumye Rubeni wari umuhungu w’imfura, adahabwa imigisha n’icyubahiro byagenewe abana b’imfura. AA 134.2
Ku iherezo, Yakobo yarangije urugendo rwe agera, “kwa se Isaka, i Mamure,... h’i Heburoni, aho Aburahamu na Isaka bari batuye.” Aho ni ho yagumye kugeza igihe Se apfiriye. Kuri Isaka, wari ushaje cyane kandi atakibona, kwitabwaho no kugirirwa impuhwe n’umuhungu we wari warabuze igihe kirekire cyane, byaramuhumurije cyane mu myaka yari wenyine kandi yarapfakaye. AA 134.3
Yakobo na Esawu bahuriye aho se yari aryamye agiye gupfa. Mukuru we n’ubwo hari igihe yashatse kwihohera, nyamara imyumvire ye yari yaramaze guhinduka bikomeye. Maze Yakobo anyuzwe n’imigisha y’ibya Mwuka yari yaramuhesheje ubutware, aharira mukuru we kuragwa ubutunzi bwa Se, ari na wo murage wonyine Esawu yashakaga cyangwa yabonaga ko ari wo w’agaciro. Ntibari bakigirirana ishyari cyangwa ngo bangane uruhenu, maze baratandukana, Esawu ajya kumusozi Seyiri. Imana, yo mutunzi w’imigisha itarondereka, yari yarahaye Yakobo ubutunzi bw’isi, hakiyongeraho ibyiza yari yaraharaniye. Ubutunzi bw’abo bavandimwe babiri bwari bwinshi cyane ku buryo bitari byoroshye gutura hamwe; kandi icyo gihugu barimo nk’abasuhuke nticyari kubihanganira kubera amashyo yabo.” Uko gutandukana byari bijyanye n’umugambi Imana yari ifitiye Yakobo. Kubera ko abo bavandimwe bari batandukanye cyane mu byerekeye imyizerere y’iby’idini, ibyari byiza ni ukudatura hamwe. AA 134.4
Esawu na Yakobo bari baratorejwe hamwe kumenya Imana, kandi bombi bari bafite umudendezo wo kugendera mu mategeko yayo no kugirirwa neza na yo; ariko siko bombi bahisemo batyo. Abo bavandimwe uko ari babiri bagendeye mu nzira zitandukanye, kandi koko zakomeje guhabana cyane. AA 134.5
Nta ruhare Imana yagize kugira ngo Esawu adahabwa imigisha y’agakiza. Impano z’ubuntu bwayo iziha abantu bose nta kiguzi binyuze muri Kristo. Nta gutoranywa kubaho keretse guhitamo k’umuntu ku giti cye bwite bikaba byamutera kuba yarimbuka. Imana yagaragaje mu Ijambo ryayo ibyangombwa umuntu wese yuzuza kugira ngo ahabwe ubugingo buhoraho - ari byo kumvira amategeko y’Imana tubiheshejwe no kwizera Kristo. Imana yahisemo umuco uhuje n’amategeko yayo, kandi umuntu wese uzagera ku rugero rushyitse rw’ibyo Imana ishaka azinjira mu bwami bw’ikuzo. Kristo ubwe yarivugiye ati, “Uwizera uwo Mwana aba abonye ubugingo buhoraho, ariko utumvira uwo Mwana ntazabona ubugingo, ahubwo umujinya w’Imana uguma kuri we.” Yohana 3:36. “Umuntu wese umbwira ati, ‘Mwami, Mwami, si we uzinjira mu bwami bwo mu ijuru; keretse ukora ibyo Data wo mu ijuru ashaka.” Matayo 7:21. Kandi no mu Byahishuwe ahamya ko “Hahirwa abamesa ibishura byabo kugira ngo bemererwe kwegera cya giti cy’ubugingo, kandi banyure mu marembo binjire muri rwa rurembo.” Ibyahishuwe 22:14. Ku bijyanye n’agakiza umuntu azahabwa ku munsi w’imperuka, uko ni ko gutoranywa konyine kugaragarira mu Ijambo ry’Imana. AA 134.6
Umuntu wese utinya kandi agahindishwa umushyitsi no gushaka agakiza ke bwite yaratoranyijwe. Umuntu wese wambara intwaro maze akarwana intambara nziza yo kwizera ari mu batowe. Hatoranyijwe uhora ari maso asenga, akarondora mu Byanditswe Byera, kandi agahunga ibishuko. Hatoranyijwe uhorana kwizera, kandi akumvira ijambo ryose riva mu kanwa k’Imana. Gucungurwa byagenewe abantu bose kandi ku buntu, abazagendera ku mabwiriza yatanzwe bazanezezwa n’umusaruro w’uko gucungurwa. AA 135.1
Esawu yakerensheje imigisha y’isezerano. Yahaye agaciro cyane ibyo igihe gito kubirutisha ibyiza byo mu ijuru; maze ibyo yifuje aba aribyo abona. Guhitamo kwe niko kwamutandukanyije n’ubwuko bw’Imana. Yakobo yahisemo umurage wo kwizera. Yihatiye kuwugeraho akoresheje uburyarya, uburiganya, n’ibinyoma; ariko Imana yemeye ko icyaha cye kijya ahagaragara kugira ngo imugorore. Nubwo imyaka yakurikiyeho yayigizemo ibihe biruhije, Yakobo ntiyigeze ateshuka cyangwa ngo areke inzira yari yahisemo. Yamenye ko kwishingikiriza ku buhanga bw’umuntu n’uburiganya ngo ahabwe umugisha, akwiye gukirana n’Imana. Guhera rya joro yakiranyemo n’Imana ari iruhande rw’umugezi wa Yaboki, Yakobo yabadutse ahindutse undi muntu. Ntiyari agifite kwiyemera. Uhereye icyo gihe, ubucakura ntibwongeye kuboneka. Mu cyimbo cy’uburyarya n’ibinyoma, imibereho ye yagize kwiyoroshya n’ukuri. Yahigiye isomo ryo kwicisha bugufi yisunga Ukuboko kw’Isumbabyose, maze mu bigeragezo no mu mibabaro akicishiriza bugufi munsi y’ubushake bw’Imana. Imico mibi yakongokeye mu itanura ry’umuriro; izahabu nyakuri iratunganywa kugeza ubwo kwizera kwa Aburahamu na Isaka kwigaragariza neza muri Yakobo. AA 135.2
Icyaha cya Yakobo n’uruhererekane by’ibyagiye bikurikira icyo cyaha, ntibyigeze bibura gushyira ku mugaragaro ingaruka z’ikibi — ingaruka zigaragarije mu mbuto zishaririye zo mu mico n’imibereho y’abahungu be. Ubwo abo bahungu bari bamaze gukura, bakomeje kugira amafuti akomeye cyane. Ingaruka zo gushaka abagore benshi zigaragaje muri uwo muryango. Icyo cyaha kibi cyane kigenda gikamya amasoko y’urukundo, kandi gica intege amasezerano yera yabahuzaga. Ishyari ry’ababyeyi benshi b’abagore ryazanye amakimbirane mu muryango, abana bakuze batumvikana kandi badafite kwihanganira kuyoborwa, maze imibereho ya se yijimishwa n’inkeke n’agahinda. AA 135.3
Hariho umwe, ariko we yari afite imico itandukanye cyane n’iy’abandi, uwo akaba yari Yozefu, umuhungu mukuru wa Rasheli; yari afite uburanga nyamara bugasa nk’aho bugaragaza ubwiza bw’imbere mu bitekerezo no mu mutima. Uwo musore wari inziramakemwa, umunyamuhati, kandi agahora anezerewe, yagaragazaga umurava no gushikama. Yategeraga amatwi amabwiriza ya Se, kandi agakunda kumvira Imana. Imico yaje kumutandukanya n’abandi na nyuma y’aho agiye muri Egiputa, imico ikubiyemo ubwitonzi, ubudahemuka no kuba umunyakuri, yigaragazaga mu mibereho ye ya buri munsi. Kuko nyina yari yarapfuye, urukundo rwe yakomeje kurukunda Se cyane, maze Yakobo arushako kumva umutima we urundukiye muri uwo mwana yabonye ari mu zabukuru. “Yamukundaga kurusha abandi bana be bose.” AA 135.4
Nyamara urwo rukundo na rwo rwaje guhinduka intandaro y’akaga n’ishavu. Yakobo ntiyagize ubushishozi ubwo yerekanaga ko Yozefu amurutisha abandi bana, maze bigatuma abandi bahungu be bamugirira ishyari. Ubwo Yozefu yerekanaga imyitwarire mibi y’abavandimwe be, yagize akaga gakomeye; yagerageje kubibakuramo ku neza, ahubwo birushaho kubabyukiriza urwangano n’urwikekwe. Ntiyashoboraga kwihanganira kubabona bacumura ku Mana, maze abitekerereza se, yiringira ko igitsure cye gishobora kubagarura bagahinduka. AA 136.1
Yakobo yirinze rwose kubabyukiriza uburakari kubwo kubacyaha ahubutse cyangwa abatota. Afite umutima ubabaye cyane, yasabye abo bana be kandi abingingira kumwubahira ko ashaje, kandi bakirinda kugayisha izina rye, maze ibirenze ibyo byose, ababuza kugayisha Imana babitewe no kutumvira amategeko yayo bene ako kageni. Bagize isoni z’uko ubugome bwabo bwamenyekanye, abo basore babaye nk’abihannye, nyamara bakomeza guhishira ibitekerezo byabo, aribyo byaje guhinduka bibi kurushaho igihe byari bishyizwe ku mugaragaro. AA 136.2
Impano y’ikanzu cyangwa umwitero by’igiciro cyinshi Yozefu yahawe na Se ku mugaragaro, iyo kanzu ikaba yarambarwaga n’abantu bakomeye, yabaye igihamya cy’ukubogama kwa se, maze bituma bakeka ko hari umugambi wo kwirengagiza abana be bakuru agaha ubutware umwana wa Rasheli. Umugambi wabo wo kugira nabi wakomeje gukura ubwo umunsi umwe uwo muhungu yababwiraga iby’inzozi yari yarose. Yarababwiye ati, “Twahambiraga imiba mu murima, umuba wanjye urahagarara urema, iyanyu miba ikikiza uwanjye iwikubita imbere.” Bene se buzuwe n’ishyari n’uburakari batangara bamubaza bati, “Ni ukuri wowe uzaba umwami wacu? Ni ukuri wowe uzadutwara?” AA 136.3
Bidatinze arota izindi nzozi zimeze nka za zindi, maze na zo arazibarotorera ” Nongeye kurota, mbona izuba n’ukwezi n’inyenyeri cumi n’imwe binyunamira.” Izo nzozi zasobanuwe nk’iza mbere. Kuko yari yazirotoreye Se ari kumwe na bene se, Yakobo yaramucyashye aramubaza ati, ” Izo ni nzozi ki? Uragira ngo jye na nyoko n’abavandimwe bawe tuzakwikubita imbere tukuramye?” Atitaye ku magambo yakoresheje amucyaha, Yakobo yizeye ko Uwiteka yarimo guhishurira Yozefu ibizamubaho mu gihe kizaza. AA 136.4
Ubwo uwo musore w’ingimbi yari ahagaze imbere ya bene Se, uburanga bwe bumurikiwe na Mwuka w’Imana, ntibashobora guhisha ko bamwishimiye; ariko banga guhitamo kureka imigenzereze yabo mibi, maze banga urunuka ubwo butungane bubashinja ibyaha byabo. Imitima yabo yari yibasiwe n’umwuka nk’umwe wari muri Kayini. AA 136.5
Bene se bagombaga guhora bimuka bashakisha urwuri rw’imikumbi yabo, maze kenshi na kenshi bakamara amezi n’amezi batari mu ngo zabo. Nyuma y’ibihe nk’ibyo, bagiye i Shekemu aho se yari yaraguze isambu. Hashize igihe nta gakuru kabo, se atangira kugira ubwoba ko baba batakiriho kubera ubugome bari baragiriye abantu b’i Shekemu. Nuko rero yohereza Yozefu ngo ajye kubareba, kandi azagaruke amubwira ko bari amahoro. Iyo Yakobo aza kumenya neza uburyo abahungu be banga Yozefu, ntiyajyaga kumwohereza ari wenyine; ariko ibyo bari barabihishe. AA 137.1
Umutima wa Yosefu wari wuzuye ibyishimo ubwo yatandukanaga na Se, nyamara yaba uwo musaza yaba n’uwo musore nta n’umwe warose uko bizamera mbere yuko yongera guhura na bene se. Nyuma y’urugendo rurerure kandi ari wenyine, Yosefu yageze i Shekemu, abura bene se n’imikumbi yabo. Abaririje aho baba baherereye, bamubwira ko bari i Dotani. Yari amaze kugenda urugendo rurenga ibirometero mirongo inani kandi noneho yari agiye kongeraho ibindi birometero makumyabiri na bine, ariko arihuta, ntiyita ku munaniro kubwo gushaka guhumuriza se no kubona bene se yari agikunda nubwo bo bari abanyangeso mbi. AA 137.2
Bene se bamubona akiri kure; ariko ntibigera batekereza iby’urugendo rurerure yari yagenze aza kubareba, iby’umunaniro n’inzara yari afite, iby’uko yari yarabasabye kumwakirana urugwiro n’urukundo rwa kivandimwe ngo bicogoze urwango rwabo. Babonye yambaye ikanzu yahawe na Se nk’impano kubera urukundo yamukundaga, umujinya urabica. Baravugana bati, “Dore karosi araje.” Ubwo inzika no guhora bari bamaranye igihe kirekire ni byo byabakoreshaga. Baravugana bati, “Nuko nimuze tumwice, tumujugunye mu rwobo rumwe muri izi zacukuriwe kubika amazi, tuzavuge tuti, inyamaswa y’inkazi yaramuriye: tuzamenye inzozi ze uko zizaba.” AA 137.3
Baba barasohoje umugambi wabo, ariko Rubeni abyumvise ashaka kumubakiza. Yanze ko bihutira kuvusha amaraso ya mwene se, maze atanga icyifuzo cy’uko bamujugunya mu rwobo ari muzima kugira ngo azapfiremo; nyamara yashakaga kuzamukuramo rwihishwa akamusubiza kwa se. Bamaze kwemeranya kuri uwo mugambi, Rubeni arigendera kuko yatinyaga ko yananirwa kwihangana, maze imigambi ye bakayitahura. AA 137.4
Yozefu akomeza kuza abasanga atikanga ikibi, kandi anejejwe n’uko umugambi w’urugendo rwe usohoye; ariko aho kumuramutsa nk’uko yari abyiteze, yatewe ubwoba no kubona umujinya no kwihorera bamusanganije. Baramusumira bamwambura ikanzu ye. Ibitutsi n’iterabwoba byamweretse ko bafite umugambi wo kumwica. Kubinginga kwe ntikwigeze kwitabwaho. Yari yageze mu maboko y’abo bantu bari bameze nk’abasazi. Bamukururana umujinya, bamukurubanira ku rwobo rurerure, bamujugunyamo, maze bamaze kumva ko adashobora kwikuramo, bamusigamo kugira ngo azicirwemo n’inzara, hanyuma ‘’baricara bararya.’‘ AA 137.5
Nyamara bamwe muri bo babuze amahoro; bumvise batanyuzwe n’uburyo bihoreyemo. Hashize umwanya muto babona umurongo w’abantu baza babasanga. Abo bagenzi bari Abishimayeli bari baturutse hakurya ya Yorodani, bajyanye amavuta yomora n’imibavu y’igiciro n’ibindi bicuruzwa muri Egiputa. Noneho Yuda abaha igitekerezo cyo kugurisha mwene se n’abo bacuruzi b’abapagani, aho kumusiga ngo apfire aho. Yajyaga kuba abagiriye neza, kuko yari kuba abarinze kugibwaho n’amaraso ye; maze arababwira ati, “twe kumukomeretsa kandi tuva inda imwe.” Bose barabyemera maze baherako bamukura mu rwobo. AA 138.1
Akibona abo bacuruzi, aherako amenya ukuri guteye ubwoba kwabyo. Kuba umucakara nibyo byari bibi cyane kurusha gupfa. Kubera ubwoba yari afite, yahendahenze bene se ava kuri umwe ajya ku wundi, ariko biba iby’ubusa. Bamwe bumvise bamugiriye ibambe, ariko kubera gutinya gusekwa baricecekera, bose bumva bitagifite igaruriro. Iyo Yosefu aza kurokoka, yari kubarega kuri se nta gushidikanya, kandi na we ntiyari kwihanganira ubugome bwabo bari bagiriye umwana we w’umutoni. Banangira imitima ngo batumva kwinginga kwe, maze bamuhana mu maboko y’abacuruzi b’abapagani. Ingamiya z’abo bacuruzi zikomeza urugendo maze mu kanya ziba zirarenze. AA 138.2
Rubeni yasubiye kuri rwa rwobo, ariko yasanze Yosefu atakirimo. Kubera agahinda no kwicunuza, yashishimuye imyambaro ye, maze ajya aho bene se bari arababwira ati, “Ndabigira nte ko murumuna wacu atagihari?” Aho bamenyeye ibura rya Yosefu, kandi ko bitagishoboka kumugarura, Rubeni yahatiwe kwifatanya n’abo bene se kugira ngo bagerageze guhishira icyo cyaha. Babaga isekurume y’ihene, binika ikanzu ya Yosefu mu maraso yayo, maze bayoherereza Se, bamubwira ko bayitoraguye mu gasozi, none bakaba batinya ko yaba ari iy’umuvandimwe wabo. Bamutumaho bati, “. . .none reba niba ari iy’umwana wawe cyangwa ko atari yo.” Bari bategereje kureba ibizakurikiraho bafite ubwoba, ariko ntibari biteguye kwakira ako gahinda gashengura umutima, n’intimba bagize babonye agiye. Yakobo aravuga ati, “Koko ni iy’umwana wanjye Yozefu! Inyamaswa y’inkazi yaramuriye; nta gushidikanya Yosefu yatanyaguwe na yo.” Abahungu be n’abakobwa be bagerageza kumuhoza ariko biba iby’ubusa. “Yakobo ashishimura imyenda ye, akenyera ibigunira, amara iminsi myinshi aririra umwana we.” Muri icyo gihe ntacyabashaga kumumara umubabaro. Araboroga ati, “Nzarinda nsanga umwana wanjye ikuzimu nkirira.” Abo basore bafite ubwoba kubera ibyo bari bakoze, kandi na none bagatinya ko se yazabatonganya, bakomeza guhisha icyo cyaha cyabo mu mitima yabo, icyaha na bo ubwabo babonaga gikomeye cyane. AA 138.3


text:
Ese ni ibihe bikorwa byakorohera buri Ni Nyampinga gushoramo bitewe n’ubushobozi afite? Iki ni ikibazo abakobwa benshi bakunze kwibaza nyuma y’uko bamwe bifuza kwiteza imbere ariko bakazitirwa n’ubushobozi budahagije. Tubifashijwemo n'ubuhamya bwa ba Ni Nyampinga bo hirya no hino tugiye kurebera hamwe ahantu washora kandi bikakorohera.
Nitwa Beata mfite imyaka 15, ntuye mu Murenge wa Rwabicuma. Nahereye ku murama w’amashu naguze amafaranga 200 nari nahawe na mama ndetse n’umurima wo guhingamo yantije. Nasaruyemo imifuka ibiri y’amashu nyungukamo 5,000. Nahise nguramo inkoko n’urukwavu ndabyorora. Mu nkwavu nakuyemo 15,000 mpita nguramo ihene, na ho mu nkoko nkuramo 7,500 mfatamo 5,000 nyatanga mu itsinda ryo kwizigama, asigaye ndanguramo ibitoki bibiri by’imineke, kimwe nkishyura 1,500 ikindi 1,000 maze inyungu nkuyemo nkajya nkomeza kuyizigamira mu itsinda kuko buri cyumweru dutanga amafaranga 1100.
Impamvu nshora ni uko nyabitse, nkajya nkomeza gutanga umugabane mu itsinda yazagera aho agashira, simbashe gusigarana amafaranga yo gushora cyangwa gukoresha ibindi nakenera. Ahubwo ngabanyamo kabiri, amwe nkayashora, maze ayo nungutse nkayatanga mu itsinda. Mu ntangiriro ntabwo byari byoroshye kuko ibisiga byatwaye udushwi tw’inkoko zange mpita nubaka inzu y’inkoko. Na none hari igihe naranguye igitoki cyanga gushya, nuko ubukurikiyeho nkajya nitonda nkareba igitoki keze neza.
Niba nawe ushaka gushora nakubwira kubanza kureba ahantu utuye ikintu kihaboneka. Nk’urugero ngewe impamvu nashoye mu mashu, ni uko hano dutuye abantu benshi bakunda guhinga amashu kandi akabungukira. Ubu mfite inka kandi mbasha kwigurira imyenda n’inkweto ndetse muri uyu mwaka ndateganya kugura ingurube.
Nitwa Sandrine mfite imyaka 17 nkaba ntuye i Gicumbi. Nasabye papa amafaranga yo gushora muri avoka kuko inshuti yange yari yambwiye ko avoka zunguka. Icyo gihe naranguje amafaranga 1000 ndetse nahise nzicuruza maze ntahana amafaranga 1500. Kuri ubu maze ibyumweru 3 nkora ubu bucuruzi, none maze kugira amafaranga 8000. Impamvu ngewe nahisemo gushora muri avoka ni uko aho dutuye hari abakiriya benshi bazikunda.
Impamvu nashoye ni uko ntashaka kurya amafaranga yange kuko yahita ashira. Ikindi cyatumye nshora ni uko iyo nkomeza kuyabika yari gukomeza ari ya yandi, ntiyiyongere. Gusa n’ubwo bimeze bityo, hari igihe nigeze guhomba kuko nigeze kurangura avoka zigashya inyuma ariko imbere zitahiye. Icyo gihe narahombye ariko ntabwo nacitse intege. Ikindi kandi nahise mfata ingamba yo kuzajya njyana n’inshuti yange Mutimutuje kurangura kuko azi kureba avoka nziza.


text:
Bamwe mu bacitse ku icumu rya Jonocide batuye mu karere ka Musanze mu murenge wa Muhoza baremewe n’iteroro Restoration Church ibiribwa amafaranga mu rwego rwo kubahumuriza no kubaba hafi muri ibi bihe hibukwa ku nshuro ya 25 Jenoside yakorewe Abatutsi muri Mata 1994.
Gaferege ni umwe mu baremewe, ni umukecuru w’intwaza, yagize ati "ndashima abakirisitu basengera hano kuko bambereye abana, siniheba mbafite barangaburiye, baranyambika, bampaye ibintu byose, ndashimira abantekereza bakatubera aho abana bacu batari, kuba nta mwana n’umwe ngira nkabona abangana n’abanjye baza bakangurira icyo kwambara, bakampa ibyo kurya n’ibindi bimpa icyizere cyo kubaho".
Uwineza Chantal we yagize ati "Jye ndi ipfubyi nta mubyeyi mfite, iwacu twari abana barindwi ariko twasigaye turi babiri, kubaho rero biratugora ariko iri torero ritwitaho nk’ababyeyi kuko atari ubwa mbere badufasha none n’ubu baduhaye ibyo kurya, batwishyurira mituweri ndetse baduha n’ibahasha irimo amafaranga azadufasha, ibyo byose biduha icyizere, noneho iyo turi mu bihe nk’ibi tuba twibuka abacu, bituma tutiheba kandi tukogera kugira icyizere".
Umushumba w’iri torero, Matabaro Mporana Jonas, yagize ati "Itorero ryacu ryihaye intego yo gufasha abantu batandukanye kandi bababaye, muri iki gihe twibuka abacu rero twahisemo abarokotse kugirango muri ibi bihe barimo bitoroshye tubafate mu mugongo, tubaba hafi mu bibazo bafite, ni zo nshingano z’umukiristo".
Iri torero si ukuremera abacitse ku icumu gusa kuko bafashije n’imiryango itatu itishoboye kubona ubwishingizi mu kwifuza igizwe n’abantu 13.
Iki gikorwa cyatwaye asaga ibihumbi Magana 800


text:
Muri Kamena intambara yo Mu Rwanda iratangira izamaraamezi (3).
Amakuru agera ku nyangenewss.com,aturutse kumupastor uzwi cyane mukarere k’Ibiyaga bigari,witwa Claire ,ubu urimokuzenguruka akarere kose atanga ubuhanuzi bw’ibigiye kubaho muri Africa,yahuye n’ikinyamakuru inyangenewss.com, abwira ikinyamakuru inyangenewss.com ko,intambara yo mu Rwanda ngo izatangira mukwezi gutaha kwa Kamena ikazarangira muri Kanama.
Twamubajije igihe iyo ntambara igihe izamara,atubwira ko,izamaraamezi atatu,nkuko ubundi buahanuzi bubivuga,ibyo btatumye dushaka kumenya amashira kinyoma maze twitabza umuhanuzi mukuru hamwe n’umuhanuzi tubabaza kur’ubwo buhanuzi bwa pastor Claire maze batubwira yuko koko intambara izaba mu gihe cy’iki,ariko birinda kutubwira ko,ari muri uyu mwaka cyangwa utaha.
Gusa bakomeje batubwira ko ngo ibimenyetso aribyo bishobora kubora abashaka kumenya ibijyanye n’igihe,ariko banatwibutsa ko,mubuhanuzi havuga intebe ya bukunzi izatangira kubyinagira mu gihe gisa nk’iki!Kandi bikazaba ari mu gihe cy’izuba ryinshi.
Tugarutse kuri pastor Claire ,yavuze ko ngo abagiye gutera Urwanda ,ngo ubu bamaze kugera mumisozi ya Uganda hafi y’imipaka y’Urwanda,ibi tukaba tudashobora kubihamya usibye kubyizera nkuko bihanurwa kuko ntabimenyetso tubifitiye!
Gusa umuhanuzi yabaye nk’ubikomozaho,avuga mu marenga ko,rwose icyo gihe cy’amezi (3) ngo bishoboka ariko yirinda kubihamya.Bene data bakundwa mukwiye kwisuzuma kugirango mutaza gutungurwa kuko igihe kirahumuje,icyo ntabahisha ni uko umuhanuzi muri uku kwezi agiye kwinjira mu masezerano bityo akaba arikimwe mubimenyetso byanyuma.
Igisigaye ni uko perezida kabila anyurahobityo ibimenyetsobikaba birangiye,hanyuma iby’Urwanda bigasohoza,iby’ubuhanuzi biragoye kubisobanukirwa ariko reka tubitege amaso kuko urebye ubwoba abayobozi b’Urwanda bafite muri ino minsi sigusa urebye neza urasanga har’icyo babiziho.


text:
Umuyobozi w’umudugudu w’Umushumbamwiza aho iyo foto yari iherereye mu kiganiro yagiranye n’Inyarwanda dukesha iyi nkuru yasobanuye impamvu yatumye gisibwa.
Hashize iminsi hacicikana amafoto y’igishushanyo kiriho ifoto ya nyakwigendera Jay Polly cyari cyarashyizwe ku muhanda uherereye mudugudu w’Umushumbamwiza mu kagari ka Kanombe Umurenge wa Kanombe ho karere ka Kicukiro, ubu cyamaze gukurwaho n’ubuyobozi bw’uwo mudugudu.
Aime Uwisize umuyobozi w’umududu , watanze itegeko ryo gusiza iki gishushanyo cya Jay Polly akabikora ku bufatanye na Gitifu w’Akagari ka Kanombe, mu Kiganiro yagiranye n’Inyarwanda dukesha iyi nkuru yatanze impamvu nyamukuru yatumye gisibwa.
Yagize ati” yagize ati: “Impamvu rero twebwe twafashe gahunda yo kugisiba, ubundi icyapa cyose cyagenewe kujya nk’ahantu runaka bagisabira uburenganzira umujyi wa Kigali. Ariko noneho iyo bagiye gushyiraho kiriya cyapa baraza natwe bakatubwira nk’umuyobozi w’umudugudu”.
Iki gishushanyo cyatumye uyu muhanda witirirwa Jay Polly
Yakomeje agira ati: “Icyo gihe nanjye nkamenya ngo iki cyapa kiraha ni icya runaka bigenze gutya gahunda zose za Leta ngomba kuzimenya. Rero kiriya cyapa bagishyira hariya twayobewe uwakihashyize ntitunamuzi nu’wakizanye, ntituzi n’uwagishushanyije, twakibonye bacyometse ku gikuta cy’umuturage bitubera ikibazo ni yo mpamvu twagisibye”.
Umunyabugeni Rwigema we amaze guhanga iki gishushanyo yari yatangaje ko urukuta rw’inzu cyari kiriho yari yabanje kubisabira uburenganzira ba nyiri nzu. Ibi bitandukanye n’ibyo uyu muyobozi yakomeje avuga kuko yashimangiye ko ba nyiri inzu ubwabo batamenye uko cyashyizweho.
Ahari ifoto ya Jay Polly uko hasigaye hasa
Yagize ati: “Bariya babyeyi batubwiye y’uko batamenye n’ukuntu byanditseho, nta n’ubwo bari bazi ko ari ifoto ya Jay Polly bari bushyireho”. Yakomeje avuga ko nta makuru ba nyiri inzu bari bafite kuko iyo baza kuba bayafite baba barabimumenyesheje cyane ko akunda kubaba hafi.
Yongeye gushimangira ko iyo hari icyapa runaka ugisabira uburenganzira umujyi wa Kigali hanyuma mbere yo kugishyiraho ukabimenyesha n’ubuyobozi bw’aho agiye kugishyira. Avuga ko byarangiye umubeyi w’umumama wo muri uru rugo ariwe ubahaye aburenganzira bwo kugisiba, maze gisibwa n’umusore wo muri uru rugo w’imyaka 19. Aho cyari kiri yahasize amarange y’umukara aba bayobozi baje bitwaje.
Ku rundi ruhande Rwigema wagihanze afite akababaro gakomeye kuko ngo bagisibye batanabimumenyesheje nk’uko yabisobanuye mu kiganiro twagiranye. Yabanje gusobanura uko byagenze ngo amenye aya amakuru. Yavuze ko yari aryamye yabyuka agasanga abantu bamuhamagaye ari benshi barimo n’umunyamakuru wa RBA Lucky Nizeyimana wakoranye nawe ikiganiro kuri iki gishushanyo.
Ngo kubera ko ari we yari azi yahise amuhamagara, maze Lucky aramubaza ngo igishushanyo bagisibye?, undi amubwira ko atabizi, bahita bahana gahunda yo guhurira aho cyari kiri ngo barebe.
Rwigema wari warahanze iki gishushanyo
Mu kuhagera ngo basanze bamaze kugisiba nk’uko Rwirangira akomeza abisobanura ati: “Nahageze nsanga barangije kugisiba tubajije baratubwira ko ngo umuyobozi w’umudugudu n’umuyobozi w’akagari ngo nibo baje barabategeka ngo bahasibe. Yabwiye uwo mwana wo muri ruriya rugo aba ariwe uhasiba”.
Yakomeje asobanura andi makuru yahawe yatumye bagisiba ati” We yagisibye avuga ngo ndikwamamaza kandi nta burenganzira ngo mfite bwa RDB”. Uyu munyabugeni yavuze ko nta kintu na kimwe we ari kwamamaza uretse guha icyubahiro Jay Polly, yibaza impamvu ahandi yagiye ashyira ibishushanyo ku mihanda bitasibwe.
Yashimangiye ko mu karere ka Kicukiro cyari giherereyemo yahashushanyije n’ikindi kandi ngo ntawigeze agisiba. Rwigema imvugo ye yanyuranyije n’uyu muyobozi kuko yongeye gushimangira ko aho yagishushanyije yari yarahaherewe uburenganzira na banyiri nzu, ati: “Ndabazi turaziranye banahampaye banzi”. Umuyobozi w’Akagari n’uw’umudugudu ngo baza kugisiba, baje bitwaje iranjye rifunze”.
Umunyabugeni Rwigema yavuze ko yahanze iki gishushanyo cya Jay Polly mu rwego rwo kwifanyana n’abo mu muryango we n’abakunzi be anashimangira ko nawe ubwe yari asanzwe akunda cyane indirimbo za nyakwigendera Tuyishime Joshua [Jay Polly]


text:
Trending
Urubuga rwa Youtube rwasibye Channel ya youtube y’umuvugabutumwa mpuzamahanga TB Joshua ku mpamvu zo kwica amahame youtube igenderaho.
Amakuru yamenyekanye k’umunsi w’ejo kuwa kane ubwo uyu mugabo TB Joshua abinyujije kuri Twitter yanditse atangaza ko itorero rye ubutumwa ryahawe ari ubwo kwamamaza urukundo , akaba yizeye ko kubufatanye bwiza bumaze igihe hagati ya Youtube channel ye n’ubuyobozi bwa Youtube haribuze gufatwa umwanzuro ushimishije.
Impamvu yisibwa ry’uyu murongo wa Emmanuel TV kuri youtube bivugwa ko byaba byatewe nuko Emmanel TV yangije amahame ya youtube ikamamaza urwango mubantu kandi kizira, nyirabayazana ikaba ari video iheruka gutambuka aho uyu muvugabutumwa yagize amagambo avuga agira ati "Tugomba kwanga icyaha ariko ntitwange abanyabyaha kuko bashobora guhinduka igihe icyari cyo cyose."
Hari abavuga ko haba hari indi impamvu yishishe inyuma yirisibwa kuko ubusanzwe Youtube itajya isiba imirongo ya youtube itabanje kwihaniza.
Mu gihe hashize iminsi mike hatangajwe amavugurura ari gukorwa muri Kiliziya Gatolika, abantu batandukanye bahise batekereza ko aya mavugurura yaba agamije gukemura bimwe mu bibazo bijyanye...
Mu gihe yarari gutanga imbwirwaruhame mu nama yaberaga mu musigiti Guverineri w’intara ya Azerbaijan y’iburasirazuba muri Iran, yakubiswe urushyi. Ibi byabaye kuri uyu wa Gatandatu ubwo uyu...
Umu Pasteri wo mu igihugu cya Kenya usanzwe atuye muri Leta Zunze ubumwe yamaze kwegura ku inshingano ze nyuma yuko umwe mu bakristo ashize hanze amajwi ye hanze. Uyu mu Pasteri wo mw’itorero...
Umuhanuzikazi Utang Edet Effiong, wari afite itorero mu mujyi wa Ikot Edem Odo muri Leta ya Cross River, mu majyepfo ya Nigeria, abagize umuryango we bamushyinguye ari muzima ubwo bari barakaye...


text:
Niba rero uri umusore ukaba wumva ugeze igihe cyo kugira umukobwa w’inshuti, ni ukuvuga umukobwa mwagirana ubucuti budasanzwe (Girlfriend), hari ibintu bishobora kugufasha kubona umukobwa muhuza. Ushobora kandi kuba utaranigeze ujarajara mu bakobwa benshi ariko noneho ukaba wumva igihe kigeze nyamara ukumva utazi aho wahera wegera umukobwa kandi nyamara umwibonamo.
1. Tangira uterete kandi ushyiremo imbaraga umunsi ku munsi
Ibi bivuze ko niba utangiye gutereta, waganiriza umukobwa umunsi wa mbere bikakugendekera neza naho umunsi wa kabiri bikanga ntabwo ugomba guhita ucika intege ahubwo icyo ugomba kureba ni uburyo wakoresheje umwegera (approaches) byaba na ngombwa ukaba wahindura. Gerageza uhindure uburyo; wenda niba waramusanze iwabo, ku ncuro ya kabiri reba uko mwaganira mwasohokeye ahantu hakeye hatari ahabonetse bose.
2. Hitamo ijwi uzajya umuganirizamo
Kugira ngo urukundo rwanyu rukure ugomba kumenya uburyo uzajya uganiriza umukunzi wawe ndetse n’ijwi uzajya ukoresha kugira ngo umwereke ko uri inshuti idasanzwe cyangwa se y’umwihariko. Muri iryo jwi ryiza riyunguruye niho uzerekanira agaciro kawe ndetse n’iyo mwaba mwari musanzwe muziranye bizatuma ahindura uburyo yagufataga ahite yumva ko hari icyahindutse.
3. Ugomba kubaka ubucuti bwanyu ku buryo budasanzwe
Mu gihe urebye inkumi ukabona yakubera inshuti ugomba kuyereka ko umukeneyeho ubucuti mu buryo butandukanye n’ubusanzwe; ni ukuvuga ko ugomba kumuha umwanya ukamwereka ko umwitayeho, ukamuganiriza ibintu bituma atakurambirwa. Gerageza kugenda umwereka udushya, umukorere ibintu atakekagagako wamukorera umunsi ku munsi kuva utangiye gahunda yawe yo kumutereta.
4. Banza umwereke ko wamubera inshuti bisanzwe mbere yo kumwereka ko wamubera umukunzi ku buryo bw’umwihariko
Ikintu kijya kigora abahungu ni uburyo bwo gukurura abakobwa mu gihe barimo gutereta. Mbere yo gutangira umubwira ko yakubera inshuti idasanzwe banza byibura unamwereke ko wamubera inshuti no mu buzima busanzwe (ubuzima bwa buri munsi) kuko aba asanzwe abana n’abahungu benshi. Gerageza umwereke ko hari ikintu utandukaniyeho n’abandi ahora abona cyangwa abana nabo, mbese umwereke ubucuti nyabwo.
5. Ugomba kwikuramo ubwoba
Impamvu ugomba kwikuramo ubwoba ni uko ushobora kuba ufite amafaranga, uri mwiza, ureba neza, uri umuntu w’icyamamare ahantu utuye, ariko ukaba wabura umukobwa wagira incuti kubera gutinya kumubwira akakuri ku mutima. Ikindi kandi ubwoba butuma umuntu atigirira icyizere no mu buzima busanzwe, bikaba bishobora kugusubiza inyuma mu byo ukora.
6. Menya uburyo wegera umukobwa n’uburyo umubwira ko umukunda
Ikigaragara ni uko hari bamwe mu basore bagenda bagahita babwira abakobwa ko babakunda gutyo gusa (bagasa n’ababibatura hejuru batabanje kubateguza), ugomba gushaka umwanya uhagije n’uburyo bwo kubivugamo niba ushaka ko icyifuzo cyawe cyakirwa neza. Nta bwo ari byiza kugenda ugahita ubwira umukobwa ngo “ndagukunda”,geregeza ushake uburyo bwiza wamubwiramo ko umukunda aho kuza ubimutura hejuru kuko ashobora gukeka ko utabikomeje.
Ugomba kandi kumenya ibihe umukobwa arimo kuko ushobora kumusaba urukundo ari mu bihe bibi bigatuma atabyitaho; urumva rero ko ugomba kubanza guperereza ukamenya niba ari mu bihe bye byiza byamufasha kwakira icyifuzo cyawe kandi akacyitaho.
7. Umukobwa naguhakanira bwa mbere ntuzacike intege
Umukobwa naguhakanira ku munsi wa mbere ntuzahite ucika intege ku ikubitiro, ngo wumve ko byarangiye. Iki ni ikintu cy’ingenzi niba ushaka kubona umukunzi. Ugomba gukomeza kugerageza amahirwe yawe kuko abakobwa benshi ntibajya bemerera umuntu ubucuti (urukundo) ku nshuro ya mbere. Ugomba gukomeza kumwereka ko uri umugabo, ugakomeza ugahatiriza, amaherezo azagera aho abone ko umukunda utapfuye kubivuga gusa wikinira maze bimwereke ko umukunda by’ukuri nawe abonereho.
Ariko naguhakanira bwa mbere ugahita ucika intege akabona ntugarutse, azabona ko utamukundaga, mbese ko wamukinishaga.
8. Mwereke ibyiza afite ku mubiri we ariko wirinde gukabya ngo uvuge ibyo adafite
Niba umukobwa afite amaso meza cyangwa urundi rugingo rwiza ku mubiri we bimubwire kandi umubwire ko ubikunda. Urugero: Mubwire ko ukunda inseko ye niba aseka neza bikagushimisha; ibi bizatuma abona umwitaho, ko ubona igihe cyo kwicara ukamureba ukamwitegereza ndetse ukanamutekereza.


text:
Umuhesha w’inkiko w’umwuga aramenyesha abantu bose babyifuza ko kuwa gatatu taliki 11/11/2020 guhera saa tanu za mu gitondo (11h00) azateza mu cyamunara umutungo utimukanwa wa Karangwa Hassana Aimable uherereye mu mudugudu wa Urugarama, Akagali ka Gacuriro Umurenge wa Kinyinya, Akarere ka Gasabo kugira ngo hishyurwe umwenda abereyemo Ruzahaza Alexis.
Cyamunara ikaba izabera aho umutungo uherereye. Niba ukeneye ibindi bisobanuro wasoma itangazo riri hano hasi cyangwa se ugahamagara kuri Tel igendanwa 0783743533.